**Proiect**

**Lege privind Consiliul Superior al Magistraturii**

Titlul I

**Dispoziţii generale**

**Art.1** - (1) Consiliul Superior al Magistraturii este garantul independenţei justiţiei.

 (2) Consiliul Superior al Magistraturii este independent şi se supune în activitatea sa numai legii. Membrii Consiliului Superior al Magistraturii răspund în faţa judecătorilor şi procurorilor pentru activitatea desfăşurată în exercitarea mandatului.

**Art.2** - Consiliul Superior al Magistraturii are personalitate juridică şi sediul în municipiul Bucureşti.

Titlul II

**Consiliul Superior al Magistraturii**

Capitolul I

**Organizarea Consiliului Superior al Magistraturii**

Secțiunea1

**Structura Consiliului Superior al Magistraturii**

**Art.3** - Consiliul Superior al Magistraturii este alcătuit din 19 membri, din care:

 a) 9 judecători şi 5 procurori, aleşi în adunările generale ale judecătorilor şi procurorilor, care compun cele două secţii ale Consiliului, una pentru judecători şi una pentru procurori;

 b) 2 reprezentanţi ai societăţii civile, specialişti în domeniul dreptului, care se bucură de înaltă reputaţie profesională şi morală, aleşi de Senat;

 c) preşedintele Înaltei Curţi de Casaţie şi Justiţie, reprezentant al puterii judecătoreşti, ministrul justiţiei şi procurorul general al Parchetului de pe lângă Înalta Curte de Casaţie şi Justiţie, care sunt membri de drept ai Consiliului.

**Art.4 -** Secția pentru judecători a Consiliului Superior al Magistraturii este alcătuită din:

a) 2 judecători de la Înalta Curte de Casație și Justiție;

b) 3 judecători de la curțile de apel;

c) 2 judecători de la tribunale;

d) 2 judecători de la judecătorii.

**Art.5** - Secția pentru procurori a Consiliului Superior al Magistraturii este alcătuită din:

a) 1 procuror de la Parchetul de pe lângă Înalta Curte de Casație și Justiție, de la Direcția Națională Anticorupție sau de la Direcția de Investigare a Infracțiunilor de Criminalitate Organizată și Terorism;

b) 1 procuror de la parchetele de pe lângă curțile de apel;

c) 2 procurori de la parchetele de pe lângă tribunale;

d) 1 procuror de la parchetele de pe lângă judecătorii.

Secţiunea a 2-a

**Alegerea membrilor Consiliului Superior al Magistraturii**

**Art.6 -** (1) Judecătorii şi procurorii, membri ai Consiliului Superior al Magistraturii, prevăzuţi la art. 3 lit. a), sunt aleşi în adunările generale ale judecătorilor sau, după caz, ale procurorilor.

 (2) Data la care au loc adunările generale ale judecătorilor şi ale procurorilor se stabileşte de către Plenul Consiliului Superior al Magistraturii cu cel puţin 90 de zile înainte de expirarea mandatului membrilor acestuia şi se publică în Monitorul Oficial al României, Partea a III-a, şi pe pagina de internet a Consiliului Superior al Magistraturii.

**Art.7 -** (1) Membrii Consiliului Superior al Magistraturii se aleg din rândul judecătorilor şi procurorilor numiţi de Preşedintele României, cu o vechime de cel puţin 5 ani în funcţia de judecător sau procuror definitiv şi care nu au fost sancţionaţi disciplinar în ultimii 3 ani.

 (2) Judecătorii şi procurorii îşi pot susţine candidaturile depuse pentru alegerea ca membri ai Consiliului Superior al Magistraturii în faţa colectivelor de judecători şi procurori, până cel târziu cu două zile înainte de data alegerilor. Candidaturile judecătorilor şi procurorilor pot fi susţinute de colectivele de judecători şi procurori, precum şi de asociaţiile profesionale ale acestora.

 (3) Perioada în care pot fi depuse candidaturile se stabileşte de Plenul Consiliului Superior al Magistraturii şi se publică în Monitorul Oficial al României, Partea a III-a, şi pe pagina de internet a Consiliului Superior al Magistraturii.

 (4) Candidaturile se depun la colegiul de conducere al Înaltei Curţi de Casaţie şi Justiţie, respectiv la Colegiul de conducere al Parchetului de pe lângă Înalta Curte de Casaţie şi Justiţie, inclusiv pentru procurorii din cadrul Direcţiei Naţionale Anticorupţie şi al Direcţiei de Investigare a Infracţiunilor de Criminalitate Organizată şi Terorism, precum şi la colegiile de conducere ale curţilor de apel ori ale parchetelor de pe lângă acestea, însoţite de:

 a) curriculum vitae;

 b) un proiect privind principalele obiective pe care le vor urmări judecătorii sau procurorii în cazul alegerii în Consiliul Superior al Magistraturii, precum şi, după caz, documentele de susţinere a candidaturii;

 c) o declaraţie pe propria răspundere din care să rezulte că nu au făcut parte din serviciile de informaţii înainte de 1990 şi nici nu au colaborat cu acestea, în cazul persoanelor care, la data de 1 ianuarie 1990, împliniseră vârsta de 16 ani;

 d) o declaraţie pe propria răspundere din care să rezulte că nu sunt şi nu au fost lucrători operativi, inclusiv acoperiţi, informatori sau colaboratori ai serviciilor de informaţii;

 e) o declaraţie pe propria răspundere din care să rezulte că nu au un interes personal ce influenţează sau ar putea influenţa îndeplinirea cu obiectivitate şi imparţialitate a atribuţiilor prevăzute de lege.

 (5) Judecătorii şi procurorii detaşaţi la alte autorităţi decât instanţe sau parchete nu pot candida pentru funcţia de membru al Consiliului Superior al Magistraturii, iar judecătorii şi procurorii delegaţi sau detaşaţi la alte instanţe sau parchete nu pot candida decât pentru instanţa sau parchetul de la care au fost delegaţi sau detaşaţi. Nu pot fi aleşi membri ai Consiliului Superior al Magistraturii judecătorii şi procurorii care au făcut parte din serviciile de informaţii sau au colaborat cu acestea în afara cadrului legal, precum şi cei care au un interes personal ce influenţează sau ar putea influenţa îndeplinirea cu obiectivitate şi imparţialitate a atribuţiilor prevăzute de lege.

    (6) Colegiile de conducere ale Înaltei Curţi de Casaţie şi Justiţie, Parchetului de pe lângă Înalta Curte de Casaţie şi Justiţie, ale curţilor de apel şi ale parchetelor de pe lângă acestea verifică îndeplinirea condiţiilor prevăzute la alin. (1) - (5) de către judecătorii şi procurorii care şi-au depus candidaturile, în termen de 5 zile de la data expirării termenului de depunere a candidaturilor. Hotărârea colegiului de conducere se publică, de îndată, pe site-ul instanţei sau parchetului respectiv.

    (7) Împotriva hotărârilor colegiilor de conducere prevăzute la alin. (6), în termen de 5 zile de la publicare, pot formula opoziţie candidaţii ori, după caz, judecătorii sau procurorii de la nivelul instanţelor sau parchetelor.

    (8) Opoziţia se depune la Consiliul Superior al Magistraturii şi se soluţionează prin hotărâre a plenului, în termen de 7 zile de la înregistrare.

    (9) Hotărârea Plenului Consiliului Superior al Magistraturii, prevăzută la alin. (8), poate fi contestată de către persoanele prevăzute la alin. (7), la Secţia I civilă a Înaltei Curţi de Casaţie şi Justiţie. Contestaţia se soluţionează în termen de 7 zile de la înregistrare, cu citarea părţilor. Întâmpinarea nu este obligatorie, iar dispoziţiile art. 200 şi 201 din Legea nr. 134/2010 privind Codul de procedură civilă, republicată, cu modificările ulterioare, nu sunt aplicabile. Hotărârea pronunţată este definitivă.

**Art.8 -** (1) Colegiul de conducere al fiecărei curţi de apel şi al fiecărui parchet de pe lângă acestea centralizează candidaturile depuse de judecătorii şi procurorii din circumscripţiile lor.

    (2) Candidaturile se centralizează pe categorii de instanţe şi parchete şi se transmit instanţelor şi parchetelor din circumscripţia curţii de apel, însoţite de documentele prevăzute la art. 7 alin. (4).

    (3) Colegiile de conducere ale curţilor de apel, tribunalelor şi judecătoriilor organizează propria adunare generală.

    (4) Colegiile de conducere ale parchetelor de pe lângă curţile de apel, parchetelor de pe lângă tribunale şi parchetelor de pe lângă judecătorii organizează propria adunare generală.

**Art.9 -** (1) Judecătorii de la fiecare curte de apel, judecătorii de la toate tribunalele şi tribunalele specializate din circumscripţia fiecărei curţi de apel şi judecătorii de la fiecare din judecătoriile din circumscripţia fiecărei curţi de apel desemnează, prin vot secret, direct şi personal, câte un candidat pentru funcţia de membru al Consiliului Superior al Magistraturii dintre judecătorii care şi-au depus candidatura.

    (2) Procurorii de la fiecare parchet de pe lângă curţile de apel, procurorii de la fiecare din parchetele de pe lângă tribunale şi tribunalele specializate din circumscripţia fiecărei curţi de apel şi procurorii de la parchetele de pe lângă judecătoriile din circumscripţia fiecărei curţi de apel desemnează, prin vot secret, direct şi personal, câte un candidat pentru funcţia de membru al Consiliului Superior al Magistraturii dintre procurorii care şi-au depus candidatura.

    (3) Sunt desemnaţi pentru a candida la funcţia de membru al Consiliului Superior al Magistraturii judecătorii şi procurorii care au obţinut majoritate de voturi în adunările generale prevăzute la art. 8 alin. (3) şi (4). Hotărârile adunărilor generale sunt trimise colegiului de conducere al curţii de apel, respectiv al parchetului de pe lângă aceasta, care stabileşte rezultatul votului.

 (4) În cazul în care niciunul dintre candidaţi nu obţine majoritate de voturi, se organizează turul doi al alegerilor la care participă judecătorii şi procurorii clasaţi pe primele două locuri. Este desemnat pentru a candida la funcția de membru al Consiliului Superior al Magistraturii candidatul care a obţinut numărul cel mai mare de voturi în turul doi al alegerilor.

    (5) Judecătorii militari şi procurorii militari îşi depun candidatura la Curtea Militară de Apel Bucureşti, sau, după caz, la Parchetul Militar de pe lângă Curtea Militară de Apel Bucureşti. Judecătorii de la Curtea Militară de Apel București și procurorii de la Parchetul Militar de pe lângă Curtea Militară de Apel București desemnează în adunările lor generale câte un candidat pentru funcția de membru al Consiliului Superior al Magistraturii care să fie incluși pe lista cuprinzând candidații de curțile de apel, respectiv pe lista cuprinzând candidații de la parchetele de pe lângă curțile de apel. Tribunalele militare, precum şi parchetele de pe lângă acestea desemnează câte un candidat care va fi inclus pe listele prevăzute la art. 10 alin. (1) lit. e), respectiv f). Dispoziţiile alin. (1) - (4) se aplică în mod corespunzător.

    (6) Consiliul Superior al Magistraturii întocmeşte listele cu judecătorii şi procurorii desemnaţi pentru a candida la funcţia de membru al Consiliului Superior al Magistraturii, pe categorii de instanţe şi parchete și cu judecătorii de la Înalta Curte de Casaţie şi Justiţie și procurorii de la Parchetul de pe lângă Înalta Curte de Casaţie şi Justiţie, de la Direcţia Naţională Anticorupţie sau de la Direcţia de Investigare a Infracţiunilor de Criminalitate Organizată şi Terorism care și-au depus candidatura pentru funcţia de membru al Consiliului Superior al Magistraturii.

 (7) Listele prevăzute la alin. (6) şi documentele prevăzute la art. 7 alin. (4) se publică pe pagina de internet a Consiliului Superior al Magistraturii.

**Art.10 -** (1) Listele judecătorilor şi ale procurorilor care și-au depus candidatura sau care au fost desemnaţi în adunările generale prevăzute la art. 8 alin. (3) - (5) pentru a candida la funcţia de membru al Consiliului Superior al Magistraturii, însoţite de documentele prevăzute la art. 7 alin. (4) şi de buletine de vot, se transmit instanţelor sau, după caz, parchetelor, de către Consiliul Superior al Magistraturii, cu cel puţin 20 de zile înainte de data stabilită pentru adunările generale, după cum urmează:

 a) lista cuprinzând judecătorii de la Înalta Curte de Casaţie şi Justiţie care și-au depus candidatura pentru funcţia de membru al Consiliului Superior al Magistraturii;

 b) lista cuprinzând procurorii de la Parchetul de pe lângă Înalta Curte de Casaţie şi Justiţie, de la Direcţia Naţională Anticorupţie sau de la Direcţia de Investigare a Infracţiunilor de Criminalitate Organizată şi Terorism, care și-au depus candidatura pentru funcţia de membru al Consiliului Superior al Magistraturii;

 c) lista cuprinzând candidaţii de la curţile de apel;

 d) lista cuprinzând candidaţii de la parchetele de pe lângă curţile de apel;

 e) lista cuprinzând candidaţii de la tribunale şi tribunalele specializate;

 f) lista cuprinzând candidaţii de la parchetele de pe lângă tribunale şi tribunale specializate;

 g) lista cuprinzând candidaţii de la judecătorii;

 h) lista cuprinzând candidaţii de la parchetele de pe lângă judecătorii.

 (2) Listele prevăzute la alin. (1) şi documentele prevăzute la art. 7 alin. (4) se afişează la sediile instanţelor şi parchetelor.

 (3) Consiliul Superior al Magistraturii transmite fiecărei instanţe şi fiecărui parchet un număr de buletine de vot ştampilate egal cu numărul judecătorilor şi procurorilor din cadrul parchetului, cu un plus de 10%.

 (4) Forma şi conţinutul buletinelor de vot se stabilesc de Plenul Consiliului Superior al Magistraturii.

 (5) Tipărirea buletinelor de vot se asigură de Consiliul Superior al Magistraturii.

**Art.11 -** (1) În vederea alegerii membrilor Consiliului Superior al Magistraturii, în cadrul fiecărei instanţe şi al fiecărui parchet se convoacă adunarea generală a judecătorilor sau, după caz, a procurorilor. Adunările generale se vor desfăşura în aceeaşi zi, stabilită de Consiliul Superior al Magistraturii, în timpul programului de lucru. Prezența judecătorilor și procurorilor la adunările generale este obligatorie. Consiliul Superior al Magistraturii stabileşte, la nivel naţional, ora la care se vor desigila urnele cuprinzând buletinele de vot.

 (2) Procurorii de la Parchetul de pe lângă Înalta Curte de Casaţie şi Justiţie, procurorii de la Direcţia Naţională Anticorupţie şi procurorii de la Direcţia de Investigare a Infracţiunilor de Criminalitate Organizată şi Terorism aleg membrii procurori ai Consiliul Superior al Magistraturii în adunarea generală comună a procurorilor din acestea; în cadrul adunării generale votează şi procurorii din structurile teritoriale ale acestor parchete.

 (3) În procedura de alegere a membrilor Consiliului Superior al Magistraturii, adunările generale sunt legal constituite în prezenţa majorităţii judecătorilor sau, după caz, a procurorilor în funcţie. Judecătorii şi procurorii delegaţi sau detaşaţi la alte instanţe sau parchete participă la adunarea generală a instanţei sau parchetului de la care au fost delegaţi sau detaşaţi.

 (4) Adunările generale sunt prezidate de magistratul cu cea mai mare vechime în funcţia de judecător sau procuror, care nu şi-a depus candidatura pentru funcţia de membru al Consiliului Superior al Magistraturii.

 (5) Judecătorii fiecărei instanţe aleg, în adunarea generală, prin vot secret, direct şi personal, membrii judecători ai Consiliului Superior al Magistraturii dintre judecătorii care și-au depus candidatura sau care au fost desemnaţi în adunările generale prevăzute la art. 8 alin. (3) - (5).

 (6) Procurorii fiecărui parchet aleg, în adunarea generală, prin vot secret, direct şi personal, membrii procurori ai Consiliului Superior al Magistraturii dintre procurorii care și-au depus candidatura sau care au fost desemnaţi în adunările generale prevăzute la art. 8 alin. (3) - (5).

(7) În procedura de alegere a membrilor Consiliului Superior al Magistraturii, fiecare judecător şi procuror votează, cu respectarea art. 4 şi 5, un număr maxim de candidaţi egal cu numărul membrilor Consiliului Superior al Magistraturii.

 (8) În cazul în care au fost votate mai puţine ori mai multe persoane decât cele prevăzute la alin. (7), votul este nul.

 (9) La alegerea membrilor Consiliului Superior al Magistraturii nu pot participa judecătorii şi procurorii detaşaţi la alte autorităţi decât la instanţe sau parchete.

**Art.12 -** (1) Judecătorul sau procurorul care a prezidat adunarea generală, împreună cu 2 judecători sau procurori desemnaţi înaintea votului de adunările generale:

 a) asigură numărarea voturilor;

 b) întocmeşte procesul-verbal cu privire la desfăşurarea alegerilor şi rezultatele votului şi îl transmite Consiliului Superior al Magistraturii;

 c) comunică numele judecătorilor sau al procurorilor desemnaţi pentru a candida la funcţia de membru al Consiliului Superior al Magistraturii potrivit art. 9 ori, după caz, alcătuieşte şi transmite Consiliului Superior al Magistraturii lista cuprinzând candidaţii înscrişi în ordinea descrescătoare a voturilor obţinute în adunările generale prevăzute la art. 11.

 (2) Pentru îndeplinirea atribuţiilor prevăzute la alin. (1), judecătorul sau procurorul care a prezidat adunarea generală este ajutat de 2 judecători sau, după caz, de 2 procurori, desemnaţi de adunările generale, dintre judecătorii sau procurorii care nu şi-au depus candidaturile.

**Art.13 -** (1) Consiliul Superior al Magistraturii centralizează rezultatele votului din adunarea generală a tuturor instanţelor şi parchetelor.

 (2) Sunt aleşi ca membri ai Consiliului Superior al Magistraturii:

 a) 2 judecători de la Înalta Curte de Casaţie şi Justiţie, care au obţinut numărul cel mai mare de voturi la nivel naţional;

 b) un procuror de la Parchetul de pe lângă Înalta Curte de Casaţie şi Justiţie, de la Direcţia Naţională Anticorupţie sau de la Direcţia de Investigare a Infracţiunilor de Criminalitate Organizată şi Terorism, care au obţinut numărul cel mai mare de voturi la nivel naţional;

 c) 3 judecători de la curţile de apel, care au obţinut numărul cel mai mare de voturi la nivel naţional;

 d) 2 judecători de la tribunale şi tribunalele specializate, care au obţinut numărul cel mai mare de voturi la nivel naţional;

 e) 2 judecători de la judecătorii, care au obţinut numărul cel mai mare de voturi la nivel naţional;

 f) 1 procuror de la parchetele de pe lângă curţile de apel, care a obţinut numărul cel mai mare de voturi la nivel naţional;

 g) 2 procurori de la parchetele de pe lângă tribunale şi tribunalele specializate care au obţinut numărul cel mai mare de voturi la nivel naţional;

 g) un procuror de la parchetele de pe lângă judecătorii, care a obţinut numărul cel mai mare de voturi la nivel naţional.

 (3) Prevederile art. 9 alin. (4) se aplică în mod corespunzător.

**Art.14 -** (1) Consiliul Superior al Magistraturii verifică legalitatea procedurilor de desemnare şi de alegere, din oficiu sau la sesizarea oricărui judecător sau procuror.

 (2) În vederea formulării sesizării, judecătorii şi procurorii au dreptul să verifice procesele-verbale cu privire la desfăşurarea procedurilor prevăzute la alin. (1) şi rezultatul acestora, precum şi buletinele de vot.

 (3) Contestaţiile referitoare la legalitatea procedurilor de desemnare şi de alegere pot fi depuse la Plenul Consiliului Superior al Magistraturii, în termen de 15 zile de la data la care s-a stabilit rezultatul votului.

 (4) Contestaţiile se soluţionează de către Plenul Consiliului Superior al Magistraturii, în termen de 5 zile de la data sesizării. Soluţia motivată a contestaţiei se comunică persoanelor care au făcut sesizarea.

 (5) În cazul în care se constată încălcări ale legii în procedurile de desemnare şi de alegere, secţia corespunzătoare a Consiliului Superior al Magistraturii dispune măsurile necesare pentru înlăturarea acestora, inclusiv repetarea alegerilor, numai la instanţele sau parchetele la care încălcarea legii a avut drept consecinţă influenţarea rezultatului alegerilor.

 (6) Dispoziţiile art. 7 alin. (9) se aplică în mod corespunzător.

**Art.15 -** (1) Consiliul Superior al Magistraturii alcătuiește lista finală cuprinzând magistrații aleși potrivit prevederilor art. 13 și o transmite Biroului permanent al Senatului.

(2) Înainte de transmiterea listei către Biroul permanent al Senatului:

a) Consiliul Național pentru Studierea Arhivelor Securității verifică și comunică, în termen de 15 zile de la solicitarea Consiliului Superior al Magistraturii, dacă judecătorii și procurorii aleși au făcut parte din serviciile de informații înainte de 1990 sau au colaborat cu acestea;

b) Consiliul Suprem de Apărare a Țării verifică și comunică Consiliului Superior al Magistraturii rezultatul verificărilor privind calitatea de ofițer acoperit, colaborator sau informator al serviciilor de informații a judecătorilor și procurorilor aleși, în termen de 15 zile de la solicitarea Consiliului Superior al Magistraturii.

(3) Biroul permanent al Senatului înaintează lista prevăzută la alin. (1) Comisiei juridice, de numiri, disciplină, imunități și validări, pentru întocmirea unui raport.

(4) Senatul, în prezența majorității membrilor săi, pe baza raportului Comisiei juridice, de numiri, disciplină, imunități și validări, validează lista cuprinzând magistrații aleși ca membri ai Consiliului Superior al Magistraturii. Refuzul validării nu poate interveni decât în cazul încălcării legii în procedura alegerii membrilor Consiliului Superior al Magistraturii și numai dacă această încălcare a legii are drept consecință influențarea rezultatului alegerilor. Dispozițiile art. 14 alin. (5) se aplică în mod corespunzător.

**Art.16 -** (1) În vederea alegerii celor 2 reprezentanți ai societății civile în Consiliul Superior al Magistraturii, organizațiile profesionale ale juriștilor, consiliile profesionale ale facultăților de drept acreditate, asociațiile și fundațiile care au ca obiectiv apărarea drepturilor omului pot propune Biroului permanent al Senatului câte un candidat.

(2) Pot fi aleși ca membri ai Consiliului Superior al Magistraturii reprezentanți ai societății civile care îndeplinesc următoarele condiții:

a) sunt specialiști în domeniul dreptului, cu o vechime de cel puțin 7 ani într-o profesie juridică sau în învățământul juridic superior;

b) se bucură de înaltă reputație profesională și morală;

c) nu au făcut parte din serviciile de informații înainte sau după anul 1990, nu au colaborat în niciun fel cu acestea și nu au un interes personal care influențează sau ar putea influența îndeplinirea cu obiectivitate și imparțialitate a atribuțiilor prevăzute de lege. Aceștia depun o declarație autentică în sensul că nu au fost lucrători operativi și nu au colaborat, în niciun fel, cu oricare serviciu de informații, înainte sau după anul 1990;

d) nu au avut calitatea de membru al unui partid politic în ultimii 3 ani și nu au îndeplinit în ultimii 5 ani funcții de demnitate publică.

(3) Propunerile de candidaturi se depun la Biroul permanent al Senatului, între a 90-a zi și a 60-a zi înainte de expirarea mandatului membrilor Consiliului Superior al Magistraturii, însoțite de hotărârea judecătorească sau, după caz, actul normativ de înființare, de actul constitutiv și statutul persoanelor juridice prevăzute la alin. (1), precum și de cazierul fiscal al acestora.

(4) Perioada în care se depun propunerile de candidaturi se publică în Monitorul Oficial al României, Partea a III-a, și pe pagina de Internet a Consiliului Superior al Magistraturii, cu 30 de zile înainte de începerea curgerii termenului prevăzut la alin. (3).

(5) Candidații propuși vor prezenta Senatului documentele prevăzute la art. 7 alin. (4), precum și cazierul judiciar.

(6) Lista candidaților și documentele prevăzute la art. 7 alin. (4) se afișează pe paginile de internet ale Senatului și Consiliului Superior al Magistraturii, în termen de 5 zile de la expirarea perioadei de depunere a acestora.

**Art.17 -** (1) Senatul alege, dintre candidații prevăzuți la art. 16, cei 2 reprezentanți ai societății civile, potrivit procedurii prevăzute în regulamentul acestei Camere.

(2) Dispozițiile art. 15 alin. (2) se aplică în mod corespunzător.

(3) Hotărârile Senatului privind validarea și alegerea membrilor Consiliului Superior al Magistraturii se publică în Monitorul Oficial al României, Partea I.

Capitolul II

**Funcţionarea Consiliului Superior al Magistraturii**

**Art.18 -** (1) În termen de 15 zile de la publicarea hotărârilor prevăzute la art. 17 alin. (3), preşedintele Înaltei Curţi de Casaţie şi Justiţie convoacă membrii Consiliului Superior al Magistraturii în şedinţa de constituire.

 (2) În şedinţa de constituire, prezidată de preşedintele Înaltei Curţi de Casaţie şi Justiţie, sunt aleşi preşedintele şi vicepreşedintele Consiliului Superior al Magistraturii.

 (3) În termen de 15 zile de la şedinţa de constituire a Consiliului Superior al Magistraturii se stabilesc atribuţiile şi responsabilităţile fiecărui membru permanent, pe domenii de activitate.

**Art.19 -** (1) Consiliul Superior al Magistraturii funcţionează ca organ cu activitate permanentă. Hotărârile Consiliului Superior al Magistraturii se iau în plen sau în secţii, potrivit atribuţiilor care revin acestora.

 (2) Membrii Consiliului Superior al Magistraturii desfăşoară activitate permanentă şi nenormată şi nu exercită activitatea de judecător sau procuror, cu excepţia membrilor de drept.

 (3) Funcţiile de conducere deţinute de judecătorii sau procurorii aleşi ca membri ai Consiliului Superior al Magistraturii se suspendă de drept la data publicării hotărârii Senatului în Monitorul Oficial al României, Partea I.

 (4) Perioada în care judecătorul sau procurorul este membru al Consiliului Superior al Magistraturii constituie vechime în aceste funcţii.

**Art.20 -** (1) Consiliul Superior al Magistraturii este condus de preşedinte, ajutat de un vicepreşedinte, aleşi dintre judecătorii şi procurorii prevăzuţi la art. 3 lit. a), care fac parte din secţii diferite, pentru un mandat de un an, ce nu poate fi reînnoit.

 (2) Preşedintele şi vicepreşedintele Consiliului Superior al Magistraturii sunt aleşi de plen, în prezenţa a cel puţin 15 membri ai Consiliului, cu votul majorităţii membrilor acestuia.

 (3) Preşedintele Consiliului Superior al Magistraturii are următoarele atribuţii principale:

 a) reprezintă Consiliul Superior al Magistraturii în relaţiile interne şi internaţionale;

 b) coordonează activitatea Consiliului Superior al Magistraturii şi repartizează lucrările pentru plen şi secţii;

 c) prezidează lucrările Plenului Consiliului Superior al Magistraturii, cu excepţia cazului în care la lucrări participă Preşedintele României;

 d) propune plenului măsurile necesare pentru ocuparea locurilor devenite vacante, ca urmare a revocării unor membri ai Consiliului Superior al Magistraturii;

 e) semnează actele emise de Plenul Consiliului Superior al Magistraturii;

 f) sesizează Curtea Constituţională, în vederea soluţionării conflictelor juridice de natură constituţională dintre autorităţile publice;

 g) desemnează membrii Consiliului Superior al Magistraturii care pot fi consultaţi pentru elaborarea unor proiecte de acte normative, la propunerea plenului;

 h) prezintă, în şedinţa publică a plenului, raportul anual asupra activităţii Consiliului Superior al Magistraturii, care se transmite instanţelor şi parchetelor şi se dă publicităţii.

 (4) Preşedintele Consiliului Superior al Magistraturii îndeplineşte orice alte atribuţii stabilite de lege, de Regulamentul de organizare şi funcţionare administrativă a Consiliului Superior al Magistraturii şi de plen.

 (5) În lipsa preşedintelui Consiliului Superior al Magistraturii, atribuţiile prevăzute la alin. (3) şi (4) se exercită de vicepreşedinte.

 (6) În caz de vacanţă a funcţiei de preşedinte sau de vicepreşedinte se aplică procedura prevăzută la alin. (2).

**Art.21 -** Preşedintele României prezidează, fără drept de vot, lucrările Plenului Consiliului Superior al Magistraturii la care participă.

**Art.22 -** (1) Lucrările secţiilor Consiliului Superior al Magistraturii sunt legal constituite în prezenţa majorităţii membrilor acestora şi sunt prezidate de preşedintele sau, după caz, de vicepreşedintele Consiliului Superior al Magistraturii. În lipsa acestora, membrii secţiei aleg un preşedinte de şedinţă, cu votul majorităţii celor prezenţi.

 (2) Judecătorul sau procurorul care prezidează lucrările secţiei semnează hotărârile şi celelalte acte emise de aceasta.

**Art.23 -** (1) Consiliul Superior al Magistraturii se întruneşte în plen şi în secţii, la convocarea preşedintelui, a vicepreşedintelui sau a majorităţii membrilor plenului ori, după caz, ai secţiilor.

 (2) Lucrările Plenului Consiliului Superior al Magistraturii se desfăşoară în prezenţa a cel puţin 15 membri, iar lucrările secţiilor se desfăşoară în prezenţa majorităţii membrilor acestora.

 (3) Hotărârile Plenului Consiliului Superior al Magistraturii şi hotărârile secţiilor se iau cu votul majorităţii membrilor prezenţi.

 (4) Pentru exercitarea atribuţiilor Consiliului Superior al Magistraturii prin intermediul plenului şi al secţiilor se organizează comisii de lucru, cu rol de structuri pregătitoare de specialitate, din care fac parte membrii Consiliului.

 (5) Organizarea, funcţionarea şi atribuţiile acestora se stabilesc prin regulament elaborat de Plenul Consiliului Superior al Magistraturii sau, după caz, de secţiile corespunzătoare.

 (6) Comisiile de specialitate au următoarele atribuţii:

 a) analizează şi propun spre soluţionare punctele înscrise pe ordinea de zi a plenului şi a secţiilor, cu excepţia celor în materie disciplinară şi de carieră;

 b) înaintează proiecte de hotărâre ce se supun includerii pe ordinea de zi şi aprobării în plen şi în secţii, cu excepţia celor în materie disciplinară şi de carieră cu caracter individual;

 c) în situaţia în care, în cadrul comisiilor sunt puncte de vedere divergente şi nu se poate adopta proiectul de hotărâre prin consens, se va proceda la vot. Pe ordinea de zi vor fi înscrise proiecte alternative de hotărâre de soluţionare a punctelor de pe ordinea de zi a plenului sau a secţiilor, cu menţionarea opiniei majoritare şi a opiniilor minoritare, după caz;

 d) analizează solicitările venite din partea membrilor, a asociaţiilor profesionale, a organizaţiilor societăţii civile, a altor autorităţi şi instituţii publice în domeniul de activitate al Consiliului şi stabilesc priorităţi de activitate tematică;

 e) alte atribuţii stabilite prin lege şi regulament.

**Art.24 -** (1) Preşedintele Înaltei Curţi de Casaţie şi Justiţie participă la lucrările Secţiei pentru judecători, procurorul general al Parchetului de pe lângă Înalta Curte de Casaţie şi Justiţie, la lucrările Secţiei pentru procurori, iar ministrul justiţiei, la lucrările ambelor secţii.

 (2) Preşedintele Înaltei Curţi de Casaţie şi Justiţie, ministrul justiţiei şi procurorul general al Parchetului de pe lângă Înalta Curte de Casaţie şi Justiţie nu au drept de vot în situaţiile în care secţiile îndeplinesc rolul de instanţă de judecată în domeniul răspunderii disciplinare, la soluţionarea sesizărilor referitoare la buna reputaţie a judecătorilor şi procurorilor şi a cererilor privind încuviinţarea percheziţiei, reţinerii, arestării preventive sau arestului la domiciliu cu privire la judecători, procurori ori magistraţi-asistenţi.

 (3) Reprezentanţii societăţii civile participă, cu drept de vot, la lucrările Plenului Consiliului Superior al Magistraturii.

**Art.25 -** (1) Lucrările plenului şi ale secţiilor Consiliului Superior al Magistraturii sunt, de regulă, publice. Membrii plenului sau ai secţiilor hotărăsc, cu majoritate de voturi, situaţiile în care şedinţele nu sunt publice. Şedinţele secţiilor în care se soluţionează cererile privind încuviinţarea percheziţiei, reţinerii, arestării preventive sau arestului la domiciliu cu privire la judecători, procurori ori magistraţi-asistenţi, precum şi cele în care se soluţionează sesizările referitoare la buna reputaţie a judecătorilor şi procurorilor nu sunt publice.

 (2) Asociaţiile profesionale ale judecătorilor şi procurorilor pot participa la lucrările plenului şi ale secţiilor, exprimând, atunci când consideră necesar, un punct de vedere asupra problemelor ce se dezbat, la iniţiativa lor sau la solicitarea membrilor Consiliului Superior al Magistraturii.

 (3) Ordinea de zi a lucrărilor plenului şi ale secţiilor Consiliului Superior al Magistraturii se aprobă de către acestea, la propunerea preşedintelui sau, după caz, a vicepreşedintelui Consiliului Superior al Magistraturii.

 (4) Hotărârile Consiliului Superior al Magistraturii, în plen şi în secţii, se iau prin vot direct şi secret şi se motivează.

 (5) Hotărârile plenului privind cariera şi drepturile judecătorilor şi procurorilor se redactează în cel mult 20 de zile şi se comunică de îndată.

 (6) Hotărârile prevăzute la alin. (5) se publică în Buletinul Oficial al Consiliului Superior al Magistraturii şi pe pagina de internet a Consiliului Superior al Magistraturii în termen de 10 zile de la redactare.

 (7) Hotărârile prevăzute la alin. (5) pot fi atacate cu contestaţie de orice persoană interesată, în termen de 15 zile de la comunicare sau de la publicare, la Secţia de contencios administrativ şi fiscal a Înaltei Curţi de Casaţie şi Justiţie. Contestaţia se judecă în complet format din 3 judecători.

 (8) Contestaţia formulată de judecătorul sau procurorul vizat de hotărârea prevăzută la alin. (5) suspendă executarea măsurii dispuse cu privire la cariera şi drepturile acestuia.

 (9) Hotărârea prin care se soluţionează contestaţia prevăzută la alin. (7) este definitivă.

 (10) Proiectul ordinii de zi şi proiectele de hotărâri ce se supun votului plenului sau secţiilor se publică cu 3 zile lucrătoare înainte pe pagina de internet a Consiliului Superior al Magistraturii. În ordinea de zi publicată nu se includ cererile privind încuviinţarea percheziţiei, reţinerii, arestării preventive sau arestului la domiciliu, controlului judiciar sau pe cauţiune cu privire la judecători ori procurori. Hotărârile Consiliului Superior al Magistraturii se publică în Buletinul Oficial al Consiliului Superior al Magistraturii şi pe pagina de internet a Consiliului Superior al Magistraturii. Pentru punctele suplimentate pe ordinea de zi, procedura de transparenţă se aplică în mod corespunzător.

 (11) În vederea asigurării transparenţei, şedinţele Consiliului Superior al Magistraturii se desfăşoară în condiţii de publicitate:

 a) şedinţele publice de plen şi de secţii se transmit în direct, audiovideo, pe pagina de internet a Consiliului, se înregistrează şi se publică pe pagina de internet a Consiliului, cu excepţia deliberărilor şi a audierilor în materie disciplinară;

 b) hotărârile Consiliului adoptate în plen sau secţii se supun în mod corespunzător prevederilor Legii nr. 52/2003 privind transparenţa decizională în administraţia publică, republicată, cu excepţia hotărârilor în materie disciplinară şi în materia carierei magistraţilor, precum şi cu excepţia hotărârilor adoptate în aplicarea prevederilor art. 29 din prezenta lege;

 c) în finalul hotărârilor adoptate de plen sau secţii se vor menţiona, fără a afecta secretul votului, numărul de voturi "pentru", numărul de voturi "împotrivă" şi numărul de voturi "abţinere", după caz.

**Art.26 -** (1) În situaţii excepţionale sau în caz de imposibilitate obiectivă de participare a unor membri la şedinţele Plenului sau ale secţiilor Consiliului Superior al Magistraturii, şedinţele pot fi ținute prin videoconferință, cu respectarea caracterului secret al votului şi al dispoziţiilor art. 25 alin. (1) şi (11).

 (2) Mijloacele electronice de comunicare la distanță trebuie să îndeplinească condițiile tehnice necesare pentru a permite:

 a) compatibilitatea cu cele mai uzuale tehnologii fixe sau mobile de acces, cu un număr cât mai mare de sisteme de operare și conectarea cu rețele publice fixe sau mobile de comunicații electronice;

 b) identificarea participanților și participarea efectivă a acestora la ședință;

 c) transmisiunea continuă și în timp real a şedinţei, înregistrarea și arhivarea acesteia;

 d) comunicarea multidirecțională în timp real;

 e) exprimarea votului și înregistrarea acestuia;

 f) verificarea ulterioară a modului în care s-a votat.

Capitolul III

**Atribuţiile Consiliului Superior al Magistraturii**

Secţiunea 1

**Dispoziţii comune**

**Art.27 -** (1) Consiliul Superior al Magistraturii are dreptul şi obligaţia de a se sesiza pentru a apăra judecătorii şi procurorii împotriva oricărui act de imixtiune în activitatea profesională sau în legătură cu aceasta, care le-ar putea afecta independenţa sau imparţialitatea, precum şi împotriva oricărui act care ar crea suspiciuni cu privire la acestea. De asemenea, Consiliul Superior al Magistraturii apără reputaţia profesională a judecătorilor şi procurorilor, precum şi independenţa puterii judecătoreşti şi a autorităţii judecătoreşti în ansamblul său. Sesizările în legătură cu aceste aspecte se soluţioneză de Plenul Consiliului Superior al Magistraturii, din oficiu sau la cererea judecătorului sau procurorului vizat.

 (2) Plenul Consiliului Superior al Magistraturii, din oficiu sau la sesizarea judecătorului sau procurorului, sesizează Inspecţia Judiciară pentru efectuarea de verificări, în vederea apărării independenţei, imparţialităţii şi reputaţiei profesionale a judecătorilor şi procurorilor.

 (3) În situaţiile în care este afectată independenţa, imparţialitatea sau reputaţia profesională a unui judecător sau procuror, Plenul dispune măsurile care se impun şi asigură publicarea acestora pe site-ul Consiliului Superior al Magistraturii, poate sesiza organul competent să decidă asupra măsurilor care se impun sau poate dispune orice altă măsură corespunzătoare, potrivit legii.

 (4) Judecătorul sau procurorul care consideră că independenţa, imparţialitatea sau reputaţia profesională îi este afectată în orice mod se poate adresa Consiliului Superior al Magistraturii, prevederile alin. (2) aplicându-se în mod corespunzător.

 (5) La solicitarea judecătorului sau procurorului vizat, comunicatul publicat pe site-ul Consiliului Superior al Magistraturii va fi afişat la instituţia unde acesta îşi desfăşoară activitatea şi/sau publicat pe site-ul acestei instituţii.

 (6) Consiliul Superior al Magistraturii asigură respectarea legii şi a criteriilor de competenţă şi etică profesională în desfăşurarea carierei profesionale a judecătorilor şi procurorilor.

 (7) Atribuţiile Plenului Consiliului Superior al Magistraturii şi ale secţiilor acestuia, referitoare la cariera judecătorilor şi procurorilor, se exercită cu respectarea dispoziţiilor legale referitoare la statutul magistraţilor şi ale celor ce privesc organizarea judiciară.

**Art.28 -** (1) În exercitarea atribuţiilor sale Consiliul Superior al Magistraturii poate solicita sau furniza Ministerului Justiţiei, instanţelor judecătoreşti şi parchetelor, Institutului Naţional al Magistraturii, altor autorităţi şi instituţii publice, precum şi persoanelor fizice sau juridice informaţiile sau actele pe care le consideră necesare, în raport de competențele Consiliului Superior al Magistraturii ori ale instituțiilor solicitate şi în lumina principiului cooperării loiale dintre Consiliul Superior al Magistraturii şi Ministerul Justiţiei.

 (2) În scopul informării cu privire la activitatea instanţelor şi parchetelor, membrii Consiliului Superior al Magistraturii efectuează deplasări la sediile instanţelor şi ale parchetelor şi organizează întâlniri cu judecătorii, procurorii şi reprezentanţii societăţii civile.

**Art.29 -** (1) În cazurile în care legea prevede avizul conform, aprobarea sau acordul Consiliului Superior al Magistraturii, punctul de vedere emis de acesta este obligatoriu. Dacă legea prevede consultarea sau avizul Consiliului Superior al Magistraturii, punctul de vedere emis de acesta nu este obligatoriu.

 (2) În cazul în care legea nu prevede un termen pentru emiterea avizelor de către Consiliul Superior al Magistraturii, acestea se emit în 30 de zile de la sesizare. Depăşirea de către Consiliul Superior al Magistraturii a termenului de emitere a avizului nu afectează valabilitatea actului.

**Art.30 -** (1) Consiliul Superior al Magistraturii întocmeşte şi păstrează dosarele profesionale ale judecătorilor şi procurorilor.

 (2) Consiliul Superior al Magistraturii este autoritate competentă pentru supravegherea operaţiunilor de prelucrare a datelor cu caracter personal de către instanţele judecătoreşti în exercitarea atribuţiilor lor judiciare, în sensul art. 55 par. (3) din Regulamentul (UE) 2016/679 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE.

**Art.31 -** Consiliul Superior al Magistraturii coordonează activitatea Institutului Naţional al Magistraturii şi a Şcolii Naţionale de Grefieri.

**Art.32 -** (1) Consiliul Superior al Magistraturii poate desfăşura acţiuni de cooperare cu instituţii ale sistemelor judiciare din alte state.

 (2) În condiţiile stabilite prin hotărâre a Guvernului, Consiliul Superior al Magistraturii poate suporta din bugetul propriu sau, după caz, din fonduri externe cheltuielile efectuate pentru participarea reprezentanţilor instituţiilor din alte state la acţiunile de cooperare desfăşurate în România.

Secţiunea a 2-a

**Atribuţiile Plenului Consiliului Superior al Magistraturii**

**Art.33 -** Plenul Consiliului Superior al Magistraturii are următoarele atribuţii referitoare la cariera judecătorilor şi procurorilor:

 a) apără independenţa şi reputaţia profesională a judecătorilor şi procurorilor;

 b) propune Preşedintelui României numirea în funcţie şi eliberarea din funcţie a judecătorilor şi a procurorilor, cu excepţia celor stagiari;

 c) numeşte judecătorii stagiari şi procurorii stagiari, pe baza rezultatelor obţinute la examenul de absolvire a Institutului Naţional al Magistraturii;

d) dispune promovarea judecătorilor şi a procurorilor;

 e) eliberează din funcţie judecătorii stagiari şi procurorii stagiari;

 f) numeşte şi revocă inspectorul-şef și inspectorul-șef adjunct, în condiţiile legii;

 g) propune Preşedintelui României conferirea de distincţii pentru judecători şi procurori, în condiţiile legii;

 h) îndeplineşte orice alte atribuţii stabilite prin lege sau regulament.

**Art.34 -** Plenul Consiliului Superior al Magistraturii are următoarele atribuţii referitoare la admiterea în magistratură, evaluarea, formarea şi examenele judecătorilor şi procurorilor:

 a) stabileşte numărul anual de cursanţi ai Institutului Naţional al Magistraturii, aprobă anual data şi locul pentru organizarea concursului de admitere la Institutul Naţional al Magistraturii, stabileşte tematica şi bibliografía pentru concursul de admitere la Institutul Naţional al Magistraturii şi aprobă programul de formare profesională a auditorilor de justiţie, emite avize şi adoptă regulamente, în cazurile şi în condiţiile prevăzute de lege;

 b) exercită atribuţiile stabilite de lege în materia examenului de capacitate al judecătorilor şi procurorilor şi al concursului de admitere în magistratură şi validează rezultatele acestora;

 c) exercită atribuţiile stabilite de lege în materia concursurilor pentru numirea în funcţii de conducere a judecătorilor şi procurorilor şi validează rezultatele acestora;

 d) exercită atribuţiile stabilite de lege în materia organizării concursurilor de promovare a judecătorilor şi procurorilor şi validează rezultatele acestora;

 e) aprobă programul de formare profesională continuă a judecătorilor şi procurorilor, la propunerea Consiliului ştiinţific al Institutului Naţional al Magistraturii, precum şi tematica activităţilor de formare profesională continuă, organizate de curţile de apel şi parchetele de pe lângă acestea;

 f) numeşte şi revocă directorul şi directorii adjuncţi ai Institutului Naţional al Magistraturii, la propunerea Consiliului ştiinţific al Institutului Naţional al Magistraturii, şi desemnează judecătorii şi procurorii care vor face parte din Consiliul ştiinţific al Institutului Naţional al Magistraturii;

 g) la propunerea Consiliului ştiinţific al Institutului Naţional al Magistraturii, aprobă structura organizatorică, statele de funcţii şi statele de personal ale Institutului Naţional al Magistraturii;

 h) numeşte directorul şi directorii adjuncţi ai Şcolii Naţionale de Grefieri şi desemnează judecătorii şi procurorii membri în consiliul de conducere al şcolii;

 i) îndeplineşte orice alte atribuţii stabilite prin lege sau regulament.

**Art.35 -** Plenul Consiliului Superior al Magistraturii are următoarele atribuţii referitoare la organizarea şi funcţionarea instanţelor şi a parchetelor:

 a) convoacă adunările generale ale judecătorilor şi procurorilor, în condiţiile legii;

 b) aprobă măsurile pentru suplimentarea sau reducerea numărului de posturi pentru instanţe şi parchete şi face propuneri privind lista localităţilor care fac parte din circumscripţiile judecătoriilor;

 c) elaborează propriul proiect de buget, cu avizul consultativ al Ministerului Finanţelor Publice, şi emite avizele conforme pentru proiectele de buget ale instanţelor şi parchetelor;

 d) îndeplineşte orice alte atribuţii stabilite prin lege sau regulament.

**Art.36 -** (1) Plenul Consiliului Superior al Magistraturii adoptă Codul deontologic al judecătorilor şi procurorilor, Regulamentul de organizare şi funcţionare a Consiliului Superior al Magistraturii, Regulamentul privind procedura alegerii membrilor Consiliului Superior al Magistraturii, Regulamentul de ordine interioară al instanţelor judecătoreşti, precum şi alte regulamente şi hotărâri prevăzute de lege.

 (2) Plenul Consiliului Superior al Magistraturii asigură publicarea Codului deontologic al judecătorilor şi procurorilor şi a regulamentelor prevăzute la alin. (1) în Monitorul Oficial al României, Partea I, şi pe pagina de internet a Consiliului Superior al Magistraturii.

 (3) Plenul Consiliului Superior al Magistraturii avizează proiectele de acte normative ce privesc activitatea autorităţii judecătoreşti.

 (4) Plenul Consiliului Superior al Magistraturii avizează proiectele de regulamente şi ordine care se aprobă de ministrul justiţiei, în cazurile prevăzute de lege.

 (5) Plenul Consiliului Superior al Magistraturii poate sesiza ministrul justiţiei cu privire la necesitatea iniţierii sau modificării unor acte normative în domeniul justiţiei.

 (6) Consiliul Superior al Magistraturii elaborează anual un raport privind starea justiţiei şi un raport privind activitatea proprie, pe care le prezintă Camerelor reunite ale Parlamentului României până la data de 15 februarie a anului următor şi le publică în Monitorul Oficial al României, Partea a III-a, şi pe pagina de internet a Consiliului Superior al Magistraturii.

 (7) Plenul Consiliului nu va putea adopta Regulamente sau hotărâri prin care să adauge la dispoziţiile cuprinse în legi, pe motiv că acestea ar fi neclare sau incomplete, ori care ar contraveni legii.

**Art.37 -** Plenul Consiliului Superior al Magistraturii numeşte secretarul general şi personalul cu funcţii de conducere din aparatul Consiliului Superior al Magistraturii.

Secţiunea a 3-a

**Atribuţiile secţiilor Consiliului Superior al Magistraturii**

**Art.38 -** (1) Secţiile Consiliului Superior al Magistraturii au următoarele atribuţii referitoare la cariera judecătorilor şi procurorilor:

 a) numesc în funcţii de conducere judecătorii şi procurorii, în condiţiile legii;

 b) soluţionează contestaţiile împotriva calificativelor acordate de comisiile de evaluare a activităţii profesionale a judecătorilor şi procurorilor, constituite în condiţiile legii;

 c) iau măsuri pentru soluţionarea sesizărilor primite de la justiţiabili sau de la alte persoane privind conduita necorespunzătoare a judecătorilor şi procurorilor;

 d) aprobă transferul judecătorilor şi procurorilor;

 e) dispun suspendarea din funcţie a judecătorilor şi procurorilor;

 f) adoptă hotărârea privind îndeplinirea condiţiei de bună reputaţie, pe baza raportului întocmit de Inspecţia Judiciară, în condiţiile legii;

 g) îndeplinesc orice alte atribuţii stabilite prin lege sau regulament.

 (2) Secţia pentru judecători a Consiliului Superior al Magistraturii numeşte şi revocă din funcţie preşedintele, vicepreşedinţii şi preşedinţii de secţii ai Înaltei Curţi de Casaţie şi Justiţie şi dispune, în condiţiile legii, delegarea şi detaşarea judecătorilor.

 (3) Secţia pentru procurori a Consiliului Superior al Magistraturii avizează propunerea ministrului justiţiei de numire şi revocare a procurorului general al Parchetului de pe lângă Înalta Curte de Casaţie şi Justiţie, prim-adjunctului şi adjunctul acestuia, procurorului șef al Direcției Naţionale Anticorupţie și al Direcţiei de Investigare a Infracţiunilor de Criminalitate Organizată şi Terorism, adjuncţilor acestora, procurorilor şefi de secţie ai Parchetului de pe lângă Înalta Curte de Casaţie şi Justiţie, ai Direcției Naţionale Anticorupţie și Direcţiei de Investigare a Infracţiunilor de Criminalitate Organizată şi Terorism.

**Art.39 -** (1) Secţia pentru judecători din cadrul Consiliului Superior al Magistraturii are următoarele atribuţii referitoare la organizarea şi funcţionarea instanţelor:

 a) aprobă înfiinţarea şi desfiinţarea secţiilor curţilor de apel, ale instanţelor din circumscripţiile acestora, precum şi înfiinţarea sediilor secundare ale instanţelor judecătoreşti şi circumscripţiilor acestora, în condiţiile legii;

 b) aprobă măsurile pentru suplimentarea sau reducerea numărului de posturi pentru instanţe;

 c) avizează proiectul de hotărâre a Guvernului privind lista localităţilor care fac parte din circumscripţiile judecătoriilor;

 d) stabileşte categoriile de procese sau de cereri care se soluţionează în municipiul Bucureşti numai de anumite instanţe, cu respectarea competenţei materiale prevăzute de lege;

 e) la propunerea preşedinţilor curţilor de apel, stabileşte numărul vicepreşedinţilor curţilor de apel, ai tribunalelor şi ai tribunalelor specializate, precum şi judecătoriile la care funcţionează un vicepreşedinte;

f) adoptă Regulamentul de ordine interioară al instanţelor judecătoreşti;

 g) îndeplineşte orice alte atribuţii stabilite prin lege sau regulament.

 (2) Secţia pentru procurori din cadrul Consiliului Superior al Magistraturii are următoarele atribuţii referitoare la organizarea şi funcţionarea parchetelor:

 a) aprobă propunerea procurorului general al Parchetului de pe lângă Înalta Curte de Casaţie şi Justiţie, a procurorului şef al Direcţiei Naţionale Anticorupţie, a procurorului şef al Direcţiei de Investigare a Infracţiunilor de Criminalitate Organizată şi Terorism de înfiinţare şi desfiinţare a secţiilor în cadrul parchetelor;

 b) la propunerea procurorului general al Parchetului de pe lângă Înalta Curte de Casaţie şi Justiţie aprobă numărul adjuncţilor procurorilor generali ai parchetelor de pe lângă curţile de apel şi ai prim-procurorilor parchetelor de pe lângă tribunale, precum şi parchetele de pe lângă judecătorii unde prim-procurorii sunt ajutaţi de adjuncţi;

c) avizează Regulamentul de ordine interioară al parchetelor;

 d) îndeplineşte orice alte atribuţii stabilite prin lege sau regulament.

**Art.40 -** (1) Secţia pentru judecători a Consiliului Superior al Magistraturii încuviinţează percheziţia, reţinerea, arestarea preventivă sau arestul la domiciliu cu privire la judecători.

 (2) Secţia pentru procurori a Consiliului Superior al Magistraturii încuviinţează percheziţia, reţinerea, arestarea preventivă sau arestul la domiciliu cu privire la procurori.

 (3) Dispoziţiile prevăzute la alin. (1) şi (2) privind percheziţia şi reţinerea nu se aplică în caz de infracţiune flagrantă.

**Art.41 -** Secţiile Consiliului Superior al Magistraturii se pronunţă de îndată după primirea sesizărilor prevăzute la art. 40.

Secţiunea a 4-a

**Atribuţiile Consiliului Superior al Magistraturii în domeniul răspunderii disciplinare a magistraţilor**

**Art.42 -** (1) Consiliul Superior al Magistraturii îndeplineşte, prin secţiile sale, rolul de instanţă de judecată în domeniul răspunderii disciplinare a judecătorilor şi a procurorilor, pentru faptele prevăzute de lege ca abateri disciplinare.

 (2) Acțiunea disciplinară în cazul abaterilor săvârșite de un judecător se exercită de Inspecția Judiciară, prin inspectorul judiciar, de ministrul justiției sau de președintele Înaltei Curți de Casație și Justiție.

 (3) Acțiunea disciplinară în cazul abaterilor săvârșite de procurori se exercită de Inspecția Judiciară, prin inspectorul judiciar, de ministrul justiției sau de procurorul general al Parchetului de pe lângă Înalta Curte de Casație și Justiție.

 (4) În vederea exercitării acţiunii disciplinare este obligatorie efectuarea cercetării prealabile de către Inspecţia Judiciară.

**Art.43 -** (1) În cazurile în care ministrul justiției, președintele Înaltei Curți de Casație și Justiție sau, după caz, procurorul general al Parchetului de pe lângă Înalta Curte de Casație și Justiție sunt titulari ai acțiunii disciplinare, aceștia pot sesiza Inspecția Judiciară în legătură cu abaterile disciplinare săvârșite de judecători și procurori.

(2) În cazul în care Inspecția Judiciară este titulară a acțiunii disciplinare, aceasta se poate sesiza din oficiu sau poate fi sesizată în scris și motivat de orice persoană interesată, inclusiv de Consiliul Superior al Magistraturii, în legătură cu abaterile disciplinare săvârșite de judecători și procurori.

(3) Aspectele semnalate potrivit alin. (1) și (2) sunt supuse unei verificări prealabile efectuate de inspectorii judiciari din cadrul Inspecției Judiciare, în cadrul căreia se stabilește dacă există indiciile săvârșirii unei abateri disciplinare. Verificările se efectuează în termen de cel mult 45 de zile de la data solicitării formulate de titularul acțiunii disciplinare potrivit alin. (1) sau de la data sesizării Inspecției Judiciare potrivit alin. (2). Inspectorul-șef poate dispune prelungirea termenului de efectuare a verificării prealabile, cu cel mult 45 de zile, dacă există motive întemeiate care justifică această măsură.

(4) Dacă în urma efectuării verificărilor prealabile se constată că nu există indiciile săvârșirii unei abateri disciplinare:

a) inspectorul judiciar transmite, în termen de cel mult 10 zile de la finalizarea acestora, ministrului justiției, președintelui Înaltei Curți de Casație și Justiție sau, după caz, procurorului general al Parchetului de pe lângă Înalta Curte de Casație și Justiție o propunere de clasare, dacă Inspecția Judiciară a fost sesizată în condițiile alin. (1);

b) sesizarea se clasează, iar rezultatul se comunică direct persoanei care a formulat sesizarea și persoanei vizate de sesizare, dacă Inspecția Judiciară a fost sesizată în condițiile alin. (2).

 (5) Primind propunerea de clasare prevăzută la alin. (4) lit. a), ministrul justiției, președintele Înaltei Curți de Casație și Justiție sau, după caz, procurorul general al Parchetului de pe lângă Înalta Curte de Casație și Justiție poate:

a) să dispună clasarea lucrării și comunicarea rezultatului persoanei vizate de sesizare;

b) să solicite motivat completarea verificărilor prealabile, atunci când apreciază că acestea nu sunt complete. Completarea se efectuează de către inspectorul judiciar în termen de cel mult 30 de zile de la data când a fost solicitată de titularul acțiunii disciplinare;

c) să dispună începerea cercetării prealabile.

(6) În cazul în care se constată că există indiciile săvârșirii unei abateri disciplinare, inspectorul judiciar:

a) transmite autorului sesizării, în termen de 7 zile de la finalizarea verificării prealabile, propunerea de începere a cercetării prealabile, dacă Inspecția Judiciară a fost sesizată în condițiile alin. (1);

b) dispune, prin rezoluție, începerea cercetării prealabile, dacă Inspecția Judiciară a fost sesizată în condițiile alin. (2).

(7) În situația în care mai multe sesizări privesc aceeași faptă și aceeași persoană, sesizările se conexează.

**Art.44 -** (1) În cazul în care sesizarea Inspecției Judiciare s-a făcut potrivit art. 43 alin. (2), iar în urma efectuării verificărilor prealabile se constată că nu există indiciile săvârșirii unei abateri disciplinare, rezoluția de clasare este supusă confirmării inspectorului-șef. Rezoluția poate fi infirmată, o singură dată, de inspectorul-șef, care poate dispune, prin rezoluție scrisă și motivată, completarea verificărilor.

(2) În cazul în care sesizarea adresată Inspecției Judiciare în condițiile art. 43 alin. (2) nu este semnată, nu conține datele de identificare ale autorului sau indicii concrete cu privire la situația de fapt care a determinat sesizarea, aceasta se clasează și se comunică răspuns în acest sens. Se poate face o nouă sesizare, cu respectarea condițiilor prevăzute de lege.

(3) Împotriva rezoluției de clasare prevăzute la alin. (1), persoana care a formulat sesizarea poate depune plângere adresată inspectorului-șef, în termen de 15 zile de la comunicare. Plângerea se soluționează în cel mult 20 de zile de la data înregistrării la Inspecția Judiciară.

(4) Soluțiile pe care inspectorul-șef le poate dispune sunt:

a) respingerea plângerii și menținerea rezoluției atacate;

b) admiterea plângerii și completarea verificărilor. Completarea se efectuează de către inspectorul judiciar în termen de cel mult 30 de zile de la data când a fost dispusă de către inspectorul-șef.

(5) Rezoluția inspectorului-șef prin care au fost respinse plângerea și rezoluția de clasare pot fi contestate de persoana care a formulat sesizarea la Secția de contencios administrativ și fiscal a Curții de Apel București, în termen de 15 zile de la comunicare. Soluționarea cauzei se face de urgență și cu precădere.

(6) Soluțiile pe care le poate pronunța Secția de contencios administrativ și fiscal a Curții de Apel București sunt:

a) respingerea contestației;

b) admiterea contestației și desființarea rezoluției inspectorului-șef și a rezoluției de clasare și trimiterea dosarului pentru completarea verificărilor.

(7) Hotărârea pronunțată potrivit dispozițiilor alin. (6) lit. b) trebuie să cuprindă motivele pentru care au fost desființate rezoluțiile atacate și să indice faptele și împrejurările care trebuie lămurite, precum și mijloacele de probă ce urmează a fi administrate pentru completarea verificărilor.

(8) Hotărârea Secției de contencios administrativ și fiscal a Curții de Apel București poate fi atacată cu recurs la Înalta Curte de Casație și Justiție - Secția de contencios administrativ și fiscal, în termen de 15 zile de la comunicare.

**Art.45 –** (1) În cadrul cercetării prealabile se stabilesc faptele și urmările acestora, împrejurările în care au fost săvârșite, precum și orice alte date concludente din care să se poată aprecia asupra existenței sau inexistenței vinovăției. Ascultarea celui în cauză și verificarea apărărilor judecătorului sau procurorului cercetat sunt obligatorii. Refuzul judecătorului sau procurorului cercetat de a face declarații ori de a se prezenta la cercetări se constată prin proces-verbal și nu împiedică încheierea cercetării. Judecătorul sau procurorul cercetat are dreptul să cunoască toate actele cercetării și să solicite probe în apărare.

(2) Cercetarea prealabilă se desfășoară cu respectarea dispozițiilor legale referitoare la informațiile clasificate și la protecția datelor cu caracter personal.

(3) Cercetarea prealabilă se suspendă atunci când împotriva judecătorului sau procurorului cercetat s-a dispus punerea în mișcare a acțiunii penale pentru aceeași faptă.

(4) Organul de urmărire penală este obligat să comunice Consiliului Superior al Magistraturii și Inspecției Judiciare, într-un termen rezonabil, actul prin care s-a dispus punerea în mișcare a acțiunii penale.

(5) Suspendarea cercetării prealabile se dispune de inspectorul judiciar prin rezoluție și operează până când soluția pronunțată în cauza care a motivat suspendarea a devenit definitivă. Dispozițiile alin. (4) se aplică în mod corespunzător.

(6) Cercetarea prealabilă se efectuează în termen de 60 de zile de la data dispunerii acesteia, cu excepția situației în care intervine suspendarea. Cercetarea prealabilă se poate prelungi cu cel mult 30 de zile, dacă există motive întemeiate care justifică această măsură.

 (7) Acțiunea disciplinară poate fi exercitată în termen de 30 de zile de la finalizarea cercetării prealabile, dar nu mai târziu de 2 ani de la data la care fapta a fost săvârșită.

**Art.46 -** (1) După efectuarea cercetării prealabile, inspectorul judiciar poate dispune, prin rezoluție scrisă și motivată:

a) admiterea sesizării, prin exercitarea acțiunii disciplinare și sesizarea secției corespunzătoare a Consiliului Superior al Magistraturii;

b) respingerea sesizării, în cazul în care constată, în urma efectuării cercetării prealabile, că nu sunt îndeplinite condițiile pentru exercitarea acțiunii.

(3) Rezoluția inspectorului judiciar este supusă confirmării inspectorului-șef. Inspectorul-șef poate dispune completarea cercetării prealabile de către inspectorul judiciar. Completarea se efectuează de către inspectorul judiciar în termen de cel mult 30 de zile de la data când a fost dispusă de către inspectorul-șef. După completarea cercetării, inspectorul-șef poate dispune, în scris și motivat, una dintre soluțiile prevăzute la alin. (1) lit. a) sau b).

(4) Rezoluția de respingere a sesizării prevăzută la alin. (1) lit. b) sau, după caz, soluția de respingere a sesizării dispusă de inspectorul-șef în condițiile alin. (3) pot fi contestate de persoana care a formulat sesizarea la Secția de contencios administrativ și fiscal a Curții de Apel București, în termen de 15 zile de la comunicare, fără îndeplinirea unei proceduri prealabile. Soluționarea cauzei se face de urgență și cu precădere.

(5) Soluțiile pe care le poate pronunța instanța sunt:

a) respingerea contestației;

b) admiterea contestației, desființarea rezoluției inspectorului judiciar sau, după caz, a soluției inspectorului-șef și trimiterea dosarului pentru continuarea procedurii disciplinare.

(6) Hotărârea pronunțată potrivit dispozițiilor alin. (5) lit. b) trebuie să cuprindă motivele pentru care a fost desființată rezoluția inspectorului judiciar și să indice faptele și împrejurările care trebuie lămurite, precum și mijloacele de probă ce urmează a fi administrate pentru completarea cercetării prealabile.

(7) Hotărârea Secției de contencios administrativ și fiscal a Curții de Apel București poate fi atacată cu recurs la Înalta Curte de Casație și Justiție - Secția de contencios administrativ și fiscal, în termen de 15 zile de la comunicare. Soluționarea cauzei se face în termen de 6 luni.

**Art.47 -** (1) În cazul prevăzut la art. 43 alin. (1), Inspecția Judiciară comunică rezultatul cercetării prealabile titularului acțiunii disciplinare în termen de cel mult 7 zile de la finalizarea acesteia. Dacă apreciază că cercetarea este incompletă, titularul acțiunii disciplinare poate solicita o singură dată Inspecției Judiciare completarea acesteia. Completarea se efectuează de către inspectorul judiciar în termen de cel mult 30 de zile de la data când a fost solicitată și se comunică titularului acțiunii disciplinare în termen de cel mult 7 zile de la finalizarea acesteia.

(2) După primirea rezultatului cercetării prealabile, în condițiile alin. (1), ministrul justiției, președintele Înaltei Curți de Casație și Justiție sau, după caz, procurorul general al Parchetului de pe lângă Înalta Curte de Casație și Justiție poate exercita acțiunea disciplinară prin sesizarea secției corespunzătoare a Consiliului Superior al Magistraturii.

**Art.48 -** (1) În procedura disciplinară în faţa secţiilor Consiliului Superior al Magistraturii, citarea judecătorului sau a procurorului împotriva căruia se exercită acţiunea disciplinară şi a Inspecţiei Judiciare ori, după caz, a ministrului justiţiei, preşedintelui Înaltei Curţi de Casaţie şi Justiţie sau a procurorului general al Parchetului de pe lângă Înalta Curte de Casaţie şi Justiţie este obligatorie. Judecătorul sau procurorul poate fi reprezentat de un alt judecător ori procuror sau poate fi asistat ori reprezentat de un avocat. Neprezentarea judecătorului sau a procurorului cercetat la judecarea acţiunii nu împiedică desfăşurarea în continuare a judecăţii.

(2) Acţiunea disciplinară este susţinută în faţa secţiilor de către inspectorul judiciar care a exercitat-o şi, numai în caz de imposibilitate a acestuia, de către un inspector judiciar desemnat de inspectorul-şef.

(3) În cazul în care acţiunea disciplinară este exercitată de ministrul justiţiei, de preşedintele Înaltei Curţi de Casaţie şi Justiţie sau, după caz, de procurorul general al Parchetului de pe lângă Înalta Curte de Casaţie şi Justiţie, acţiunea disciplinară este susţinută de către titular ori de un reprezentant desemnat de acesta.

(4) Părţile au dreptul să ia cunoştinţă de toate actele dosarului şi pot solicita administrarea de probe.

(5) Dispoziţiile art. 45 alin. (3) şi (4) se aplică în mod corespunzător. Suspendarea se dispune, prin încheiere, de secţia corespunzătoare a Consiliului Superior al Magistraturii.

(6) Secţiile Consiliului Superior al Magistraturii, în cazul în care constată că sesizarea este întemeiată, aplică una dintre sancţiunile disciplinare prevăzute de lege, în raport cu gravitatea abaterii disciplinare săvârşite de judecător sau procuror şi cu circumstanţele personale ale acestuia.

(7) Dispoziţiile din prezenta lege ce reglementează procedura de soluţionare a acţiunii disciplinare se completează cu dispoziţiile Legii nr. 134/2010 privind Codul de procedură civilă, în măsura în care nu sunt incompatibile cu aceasta.

**Art.49 -** (1) Secțiile Consiliului Superior al Magistraturii soluționează acțiunea disciplinară printr-o hotărâre care cuprinde, în principal, următoarele:

a) descrierea faptei care constituie abatere disciplinară și încadrarea juridică a acesteia;

b) temeiul de drept al aplicării sancțiunii;

c) motivele pentru care au fost înlăturate apărările formulate de judecător sau procuror;

d) sancțiunea aplicată și motivele care au stat la baza aplicării acesteia;

e) calea de atac și termenul în care hotărârea poate fi atacată;

f) instanța competentă să judece calea de atac.

(2) Prevederile alin. (1) se completează cu dispozițiile Codului de procedură civilă privind cuprinsul hotărârii.

**Art.50 -** (1) Hotărârile secțiilor Consiliului Superior al Magistraturii prin care s-a soluționat acțiunea disciplinară se redactează, obligatoriu, în termen de cel mult 20 de zile de la pronunțare și se comunică, de îndată, în scris, judecătorului sau procurorului vizat, precum și Inspecției Judiciare ori, după caz, titularului acțiunii disciplinare care a exercitat-o. Comunicarea hotărârilor este asigurată de Secretariatul general al Consiliului Superior al Magistraturii.

(2) Membrul Consiliului Superior al Magistraturii față de care se exercită acțiunea disciplinară nu participă la lucrările secției în care se judecă această acțiune.

(3) Împotriva hotărârilor prevăzute la alin. (1) se poate exercita recurs în termen de 15 zile de la comunicare de către judecătorul sau procurorul sancționat ori, după caz, de Inspecția Judiciară sau de către ceilalți titulari ai acțiunii disciplinare care au exercitat-o. Competența soluționării recursului aparține Completului de 5 judecători al Înaltei Curți de Casație și Justiție. Din Completul de 5 judecători nu pot face parte membrii cu drept de vot ai Consiliului Superior al Magistraturii sau judecătorul sancționat disciplinar.

 (4) Recursul prevăzut la alin. (3) este o cale devolutivă de atac și suspendă executarea hotărârii secției Consiliului Superior al Magistraturii de aplicare a sancțiunii disciplinare.

 (5) Hotărârea prin care se soluționează recursul prevăzut la alin. (3) este definitivă.

**Art.51 -** (1) Pe durata procedurii disciplinare, secţia corespunzătoare a Consiliului Superior al Magistraturii, din oficiu sau la propunerea inspectorului judiciar, poate dispune suspendarea din funcţie a magistratului, până la soluţionarea definitivă a acţiunii disciplinare, dacă exercitarea în continuare a funcţiei ar putea afecta desfăşurarea cu imparţialitate a procedurilor disciplinare sau dacă procedura disciplinară este de natură să aducă atingere gravă prestigiului justiţiei. Măsura suspendării poate fi reevaluată oricând pe durata judecării acţiunii disciplinare, până la pronunţarea hotărârii de către secţia corespunzătoare.

 (2) Hotărârea prin care se dispune suspendarea din funcţie în condiţiile alin. (1) poate fi atacată cu contestaţie în termen de 5 zile de la comunicare de către judecătorul sau procurorul suspendat din funcţie. Competenţa soluţionării contestaţiei aparţine Completului de 5 judecători al Înaltei Curţi de Casaţie şi Justiţie, din care nu pot face parte membrii cu drept de vot ai Consiliului Superior al Magistraturii.

 (3) Contestaţia se soluţionează de urgenţă şi cu precădere şi nu suspendă executarea hotărârii secţiei Consiliului Superior al Magistraturii. Hotărârea instanţei este definitivă.

 (4) Până la soluţionarea contestaţiei, instanţa poate dispune, la cerere, suspendarea executării hotărârii.

 (5) Dacă hotărârea prin care s-a dispus suspendarea din funcţie a judecătorului sau procurorului este desfiinţată, suspendarea din funcţie încetează, iar acesta este repus în situaţia anterioară, i se plătesc drepturile salariale de care a fost lipsit pe perioada suspendării şi i se recunoaşte vechimea în muncă şi în magistratură pe această perioadă.

 (6) Pe durata procedurii disciplinare, soluţionarea cererii de acordare a pensiei de serviciu se suspendă până la soluţionarea definitivă a acţiunii disciplinare.

**Art.52 -** (1) Numirea unui judecător în funcţia de procuror ori a unui procuror în funcţia de judecător nu împiedică continuarea procedurii disciplinare.

(2) Judecarea acţiunii disciplinare exercitate împotriva judecătorului care, după săvârşirea abaterii disciplinare, a fost numit în funcţia de procuror este de competenţa Secţiei pentru judecători. Judecarea acţiunii disciplinare exercitate împotriva procurorului care, după săvârşirea abaterii disciplinare, a fost numit în funcţia de judecător este de competenţa Secţiei pentru procurori.

**Art.53 -** În cazul în care s-a dispus excluderea din magistratură a unui judecător sau a unui procuror, hotărârea definitivă se transmite Preşedintelui României, în vederea emiterii decretului de eliberare din funcţie.

Capitolul IV

**Statutul membrilor Consiliului Superior al Magistraturii**

**Art.54 -** (1) Durata mandatului membrilor aleşi ai Consiliului Superior al Magistraturii este de 6 ani, fără posibilitatea reînvestirii.

 (2) Calitatea de membru ales al Consiliului Superior al Magistraturii, reprezentant al societăţii civile, reprezintă vechime în specialitate recunoscută în profesiile juridice şi pe durata mandatului este incompatibilă cu exercitarea calităţii de parlamentar, ales local, funcţionar public, judecător, procuror, notar public, avocat, consilier juridic, mediator, arbitru, executor judecătoresc, practician în insolvenţă, grefier, consilier de probaţiune şi a altor profesii juridice reglementate de lege.

 (3) Membrii Consiliului Superior al Magistraturii completează anual o declaraţie olografă pe propria răspundere, potrivit legii penale, din care să rezulte că nu au fost şi nu sunt lucrători operativi, inclusiv acoperiţi, informatori sau colaboratori ai niciunui serviciu de informaţii. Declaraţiile se depun şi se arhivează la compartimentul de resurse umane.

 (4) Verificarea veridicităţii datelor din declaraţiile prevăzute la alin. (3) se face individual pentru fiecare declaraţie de către Consiliul Suprem de Apărare a Ţării, anual, din oficiu sau ori de câte ori este sesizat de Plenul Consiliului Superior al Magistraturii ori membrul Consiliului Superior al Magistraturii vizat. Rezultatul verificărilor se concretizează într-un înscris şi se comunică Consiliului Superior al Magistraturii, celui vizat de verificare, precum şi, la cerere, oricărei persoane.

 (5) Actul Consiliului Suprem de Apărare a Ţării prevăzut la alin. (5) poate fi contestat la instanţa de contencios administrativ competentă, în termen de 3 luni de la data la care a luat cunoştinţă, de către orice persoană care justifică un interes legitim, conform legii, cu parcurgerea procedurii prealabile.

 (6) Calitatea de membru al Consiliului Superior al Magistraturii încetează, după caz, la expirarea mandatului, prin demisie, revocare din funcţie, nerezolvarea stării de incompatibilitate în termen de 15 zile de la data alegerii ca membru al Consiliului Superior al Magistraturii, nerespectarea dispoziţiilor referitoare la interdicţia de a fi lucrători operativi, inclusiv acoperiţi, informatori sau colaboratori ai vreunui serviciu de informaţii, imposibilitatea exercitării atribuţiilor pe o perioadă mai mare de 3 luni, precum şi prin deces.

 (7) Calitatea de membru al Consiliului Superior al Magistraturii se suspendă de drept pentru motivele de suspendare din funcţia de judecător şi procuror prevăzute de lege.

 (8) Membrii aleşi ai Consiliului Superior al Magistraturii, reprezentanţi ai societăţii civile, nu participă la şedinţele secţiilor pentru judecători, respectiv pentru procurori şi au următoarele îndatoriri specifice:

 a) asigură informarea constantă a organizaţiilor societăţii civile cu privire la lucrările Consiliului Superior al Magistraturii;

 b) realizează consultarea organizaţiilor societăţii civile cu privire la propunerile şi sugestiile acestora privind demersurile necesare la nivelul Consiliului Superior al Magistraturii pentru îmbunătăţirea activităţii instituţiilor judiciare ca serviciu public aflat în slujba societăţii, întocmind în acest sens un raport trimestrial de analiză şi sinteză a propunerilor, pe care îl transmit plenului sau secţiilor, după caz, pentru analiză şi decizie;

 c) monitorizează respectarea obligaţiilor Consiliului Superior al Magistraturii, de transparenţă, de asigurare a accesului publicului la informaţii şi soluţionare a petiţiilor în raport cu societatea civilă, şi întocmesc un raport anual pe care îl publică pe pagina de internet a Consiliului.

**Art.55 -** (1) Revocarea din funcția de membru ales al Consiliului Superior al Magistraturii se poate dispune oricând în timpul mandatului, în următoarele cazuri:

 a) persoana în cauză a fost eliberată din funcţia de judecător sau de procuror, în condiţiile legii;

 b) persoanei în cauză i-a fost aplicată o sancțiune disciplinară din cele prevăzute de lege pentru judecători și procurori, cu excepția sancțiunii disciplinare a avertismentului, iar măsura a rămas definitivă;

 c) în cazul în care persoana în cauză nu și-a îndeplinit sau și-a îndeplinit în mod necorespunzător, în mod grav și repetat, atribuțiile în cadrul Consiliului Superior al Magistraturii.

 (2) În sensul alin. (1) prin neîndeplinirea atribuțiilor sau îndeplinirea în mod necorespunzător a atribuțiilor în cadrul Consiliului se înțelege încălcarea obligațiilor care incumbă calității de membru al Consiliului Superior alMagistraturii și care derivă din legi şi regulamente.

 (3) Revocarea din funcția de membru ales al Consiliului Superior al Magistraturii pentru motivele prevăzute la alin. (1) lit. a) şi b) se propune de președintele sau vicepreședintele Consiliului ori de oricare dintre membri.

 (4) Plenul Consiliului Superior al Magistraturii, la sesizarea formulată potrivit alin. (3), dispune revocarea din funcția de membru ales al Consiliului Superior al Magistraturii.

 (5) Revocarea din funcția de președinte sau vicepreședinte al Consiliului Superior al Magistraturii pentru motivele prevăzute la alin. (1) lit. a) şi b) se propune de oricare dintre membri. Dispozițiile alin. (4) rămân aplicabile.

 (6) În situaţia prevăzută la alin. (1) lit. c), procedura de revocare din funcţie a unui membru al Consiliului se desfăşoară după cum urmează:

 a) solicitarea de revocare poate fi iniţiată de orice adunare generală de la nivelul instanțelor sau parchetelor pe care le reprezintă membrul Consiliului Superior al Magistraturii a cărui revocare se cere. Organizațiile profesionale ale judecătorilor şi procurorilor pot sesiza adunările generale ale judecătorilor şi procurorilor în vederea declanșării procedurii de revocare;

 b) solicitarea de revocare trebuie să cuprindă indicarea concretă a atribuţiei pe care persoana în cauză nu şi-a îndeplinit-o sau şi-a îndeplinit-o în mod necorespunzător, în mod grav, repetat şi nejustificat, precum şi a motivelor din care rezultă această situaţie. Solicitarea este inadmisibilă atunci când vizează modul în care membrul ales şi-a exercitat dreptul de vot;

 c) solicitarea de revocare se transmite Plenului Consiliului Superior al Magistraturii, care dispune efectuarea verificărilor necesare de către Inspecţia Judiciară. Verificările trebuie efectuate în termen de cel mult 90 de zile de la data sesizării Inspecţiei Judiciare;

 d) raportul întocmit de Inspecţia Judiciară se transmite Plenului Consiliului Superior al Magistraturii, care îl va comunica judecătorului sau procurorului vizat. Împotriva raportului, judecătorul sau procurorul poate formula obiecţiuni în termen de 30 de zile de la comunicare. Raportul definitiv se comunică adunărilor generale de la nivelul instanţelor sau parchetelor pe care le reprezintă membrul Consiliului Superior al Magistraturii a cărui revocare se solicită;

 e) în vederea dezbaterii raportului, Plenul Consiliului Superior al Magistraturii convoacă toate adunările generale de la nivelul instanţelor sau parchetelor pe care le reprezintă membrul Consiliului Superior al Magistraturii a cărui revocare se solicită. Adunările generale se vor desfăşura în aceeaşi zi, stabilită de Consiliul Superior al Magistraturii, în timpul programului de lucru. Consiliul Superior al Magistraturii stabileşte ora la care se vor desigila urnele, după finalizarea procesului de vot;

 f) persoana vizată de revocare se poate adresa judecătorilor sau procurorilor în vederea susţinerii propriului punct de vedere, în orice mod, până la data adunărilor generale;

 g) decizia de revocare a reprezentantului Înaltei Curţi de Casaţie şi Justiţie se ia cu votul majorităţii judecătorilor în funcţie de la nivelul acestei instanţe;

h) în cadrul adunării generale comune a Parchetului de pe lângă Înalta Curte de Casație și Justiție, a Direcției Naționale Anticorupție și a Direcției de Investigare a Infracțiunilor de Criminalitate Organizată și Terorism, votează şi procurorii din structurile teritoriale ale acestora. Decizia de revocare a reprezentantului acestora se ia cu votul majorităţii procurorilor în funcţie;

 i) decizia de revocare a membrilor aleşi ai Consiliului Superior al Magistraturii prevăzuţi la art. 4 lit. b), c) şi d) şi art. 5 lit. b), c) şi d) se ia cu votul majorităţii adunărilor generale de la nivelul instanţelor sau parchetelor pe care le reprezintă acesta. În cadrul adunărilor generale, decizia se ia cu votul majorităţii judecătorilor sau procurorilor în funcţie.

 (7) Verificarea legalităţii procedurii de revocare se va realiza de către un raportor desemnat de Plenul Consiliului Superior al Magistraturii dintre membrii săi în termen de 15 zile de la data desfăşurării adunărilor generale de la nivelul instanţelor sau parchetelor pe care le reprezintă membrul Consiliului Superior al Magistraturii a cărui revocare se solicită. Raportorul desemnat de către Plen nu devine incompatibil.

 (8) În cazul în care se constată încălcări ale legii în procedura de revocare, Plenul Consiliului dispune măsurile necesare pentru înlăturarea acestora, inclusiv repetarea întrunirii adunărilor generale, numai la instanţele sau parchetele la care s-au constatat aceste încălcări.

 (9) Raportul întocmit de raportor se înaintează Plenului Consiliului Superior al Magistraturii care, în urma analizei acestuia, poate:

a) dispune completarea raportului, atunci când apreciază că acesta nu este complet. Completarea se efectuează de către raportor în termen de cel mult 15 de zile de la data când a fost solicitată;

b) constata că sunt întrunite condiţiile prevăzute de lege pentru revocarea membrului ales al Consiliului şi dispune revocarea din funcţie a acestuia. Dispoziţiile art. 57 alin. (2) se aplică în mod corespunzător;

c) respinge cererea de revocare în cazul în care nu sunt întrunite condiţiile prevăzute de lege pentru revocarea din funcţie.

 (10) Revocarea din funcţia de preşedinte sau vicepreşedinte, în caz de neîndeplinire sau îndeplinire defectuoasă a atribuţiilor prevăzute de lege sau de regulamente, se propune de o treime din numărul membrilor Consiliului Superior al Magistraturii şi se dispune prin votul majorităţii Plenului Consiliului, în prezenţa a cel puţin 2/3 dintre membrii săi. Hotărârea Plenului se redactează în cel mult 20 de zile şi se comunică de îndată.

 (11) Hotărârea de revocare poate fi atacată cu contestaţie în termen de 15 zile de la comunicare, la Secţia de contencios administrativ şi fiscal a Înaltei Curţi de Casaţie şi Justiţie. Contestaţia se judecă în complet format din 3 judecători. Introducerea contestaţiei suspendă de drept executarea hotărârii. Hotărârea prin care se soluţionează contestaţia este definitivă.

**Art.56 -** (1) Membrii Consiliului Superior al Magistraturii care au calitatea de judecător sau procuror răspund civil, disciplinar şi penal, în condiţiile dispoziţiilor legale privind statutul magistraţilor.

 (2) Membrul Consiliului Superior al Magistraturii faţă de care se exercită acţiunea disciplinară nu participă în calitate de membru ales la lucrările secţiei în care se judecă acţiunea disciplinară.

(3) Din Consiliul Superior al Magistraturii nu pot face parte, în timpul aceluiaşi mandat, soţi sau rude ori afini până la gradul IV inclusiv.

**Art.57 -** (1) În cazul încetării calităţii de membru al Consiliului Superior al Magistraturii înainte de expirarea mandatului, pentru locul rămas vacant se organizează noi alegeri, potrivit procedurii prevăzute de lege.

 (2) Până la alegerea unui nou membru, interimatul va fi asigurat de persoana care a obţinut numărul următor de voturi în cadrul alegerilor desfăşurate potrivit art. 13 ori, după caz, art. 17.

 (3) În cazul prevăzut la alin. (1), persoana aleasă pentru ocuparea locului vacant îşi exercită calitatea de membru al Consiliului Superior al Magistraturii pentru restul de mandat rămas până la expirarea termenului de 6 ani.

Capitolul V

**Aparatul propriu al Consiliului Superior al Magistraturii**

**Art.58 -** Consiliul Superior al Magistraturii dispune de un aparat tehnic administrativ propriu.

**Art.59 -** (1) Finanţarea cheltuielilor curente şi de capital ale Consiliului Superior al Magistraturii se asigură de la bugetul de stat.

 (2) Bugetul Institutului Naţional al Magistraturii şi al Şcolii Naţionale de Grefieri sunt cuprinse distinct în bugetul Consiliului Superior al Magistraturii.

 (3) Preşedintele Consiliului Superior al Magistraturii are calitatea de ordonator principal de credite care poate fi delegată vicepreşedintelui, secretarului general, secretarului general adjunct sau directorului economic.

 (4) Bugetul pentru curţile de apel, tribunale, tribunale specializate şi judecătorii este gestionat de către Ministerul Justiţiei, ministrul justiţiei având calitatea de ordonator principal de credite.

**Art.60 -** (1) Aparatul propriu al Consiliului Superior al Magistraturii este condus de un secretar general.

 (2) Secretarul general este numit şi revocat de Plenul Consiliului Superior al Magistraturii dintre judecătorii şi procurorii care au cel puţin 8 ani vechime în magistratură.

 (3) Secretarul general al Consiliului Superior al Magistraturii poate fi ajutat de un secretar general adjunct, specialist în management, resurse umane sau în domeniul financiar.

**Art.61 -** (1) Aparatul propriu al Consiliului Superior al Magistraturii este organizat în direcţii, servicii şi birouri.

 (2) Structura organizatorică a aparatului propriu al Consiliului Superior al Magistraturii se stabileşte prin hotărâre a plenului.

**Art.62 -** (1) Personalul din aparatul propriu al Consiliului Superior al Magistraturii este numit prin concurs sau examen.

 (2) Personalul de conducere din aparatul propriu al Consiliului Superior al Magistraturii este numit de plen, iar cel de execuţie, de secretarul general.

 (3) Funcţiile de specialitate juridică din aparatul propriu al Consiliului Superior al Magistraturii pot fi ocupate şi de judecători şi procurori detaşaţi, în condiţiile legii.

 (4) Funcţionarii publici şi personalul contractual din aparatul propriu al Consiliului Superior al Magistraturii sunt asimilaţi, ca rang şi salarizare, personalului corespunzător din cadrul Parlamentului, beneficiind în mod corespunzător de drepturile acestuia.

 (5) Specialiştii IT din cadrul aparatului propriu al Consiliului Superior al Magistraturii şi al instituţiilor aflate în coordonarea acestuia, precum şi din cadrul aparatului propriu al Inspecţiei Judiciare beneficiază de aceleaşi drepturi salariale ca specialiştii IT din cadrul Înaltei Curţi de Casaţie şi Justiţie şi au aceleaşi drepturi şi îndatoriri prevăzute pentru această categorie de personal de Legea nr. 567/2004 privind statutul personalului auxiliar de specialitate al instanţelor judecătoreşti şi al parchetelor de pe lângă acestea şi al personalului care funcţionează în cadrul Institutului Naţional de Expertize Criminalistice, cu modificările şi completările ulterioare, precum şi de alte acte normative.

 (6) Statele de funcţii şi de personal se aprobă de Plenul Consiliului Superior al Magistraturii.

**Art.63 -** Atribuţiile secretarului general şi ale personalului din aparatul propriu al Consiliului Superior al Magistraturii, precum şi organizarea şi funcţionarea compartimentelor din cadrul aparatului propriu al Consiliului Superior al Magistraturii se stabilesc prin Regulamentul de organizare şi funcţionare a Consiliului Superior al Magistraturii.

Titlul III

**Inspecţia Judiciară**

Capitolul I

**Dispoziţii generale**

**Art.64 -** (1) Inspecţia Judiciară funcţionează ca structură cu personalitate juridică în cadrul Consiliului Superior al Magistraturii, cu sediul în municipiul Bucureşti.

(2) Inspecţia Judiciară acţionează potrivit principiului independenţei operaţionale conferit de prezentul titlu, în raport cu Consiliul Superior al Magistraturii, instanţele judecătoreşti, parchetele de pe lângă acestea şi în relaţia cu celelalte autorităţi publice, exercitându-şi atribuţiile de analiză, verificare şi control în domeniile specifice de activitate, în temeiul legii şi pentru asigurarea respectării acesteia.

(3) Inspecţia Judiciară este condusă de un inspector-şef - judecător, ajutat de un inspector-şef adjunct – procuror.

(4) Normele pentru efectuarea lucrărilor de inspecţie se aprobă, la propunerea inspectorului-şef, prin regulament adoptat prin hotărâre a Plenului Consiliului Superior al Magistraturii, care se publică în Monitorul Oficial al României, Partea I.

(5) Finanţarea cheltuielilor curente şi de capital ale Inspecţiei Judiciare se asigură integral de la bugetul de stat.

(6) Inspectorul-şef este ordonator principal de credite.

(7) Paza sediului Inspecţiei Judiciare, a bunurilor şi a valorilor aparţinând acesteia, supravegherea accesului şi menţinerea ordinii interioare necesare desfăşurării normale a activităţii în acest sediu se asigură, în mod gratuit, de către Jandarmeria Română, prin structurile sale specializate.

**Art.65 -** (1) Inspecţia Judiciară funcţionează cu un număr maxim de 117 posturi.

(2) Numărul maxim de posturi pentru aparatul Inspecţiei Judiciare poate fi modificat prin hotărâre a Guvernului, la propunerea inspectorului-şef.

Capitolul II

**Organizarea Inspecţiei Judiciare şi statututul inspectorilor judiciari**

**Art.66 -** (1) Pentru realizarea atribuţiilor sale, Inspecţia Judiciară dispune de un aparat propriu.

(2) Aparatul propriu al Inspecţiei Judiciare este organizat în direcţii, servicii şi birouri. În cadrul Inspecţiei Judiciare, pentru exercitarea atribuţiilor de analiză, verificare şi control în domeniile specifice de activitate se organizezază distinct Direcţia de inspecţie pentru judecători şi Direcţia de inspecţie pentru procurori.

(3) În cadrul aparatului propriu al Inspecţiei Judiciare funcţionează inspectori judiciari, personal de specialitate juridică asimilat magistraţilor, funcţionari publici, personal contractual şi specialişti IT.

(4) În cadrul direcţiilor de inspecţie funcţionează inspectori judiciari judecători şi respectiv inspectori judiciari procurori, personal asimilat magistraţilor şi personal care deserveşte activitatea de secretariat, arhivă şi registratură a celor două direcţii.

(5) Posturile vacante, altele decât cele de inspector judiciar, pot fi ocupate temporar, prin detaşarea unor judecători, procurori sau altor categorii de personal, în condiţiile legii.

(6) Organizarea şi funcţionarea Inspecţiei Judiciare, structura organizatorică şi atribuţiile compartimentelor se stabilesc prin regulament, care se publică în Monitorul Oficial al României, Partea I.

**Art.67 -** (1) Inspectorul-şef şi inspectorul-şef adjunct sunt numiţi de Plenul Consiliului Superior al Magistraturii dintre inspectorii judiciari în funcţie cu o vechime de cel puţin 3 ani în funcţia de inspector judiciar, în urma unui concurs care constă în prezentarea unui proiect referitor la exercitarea atribuţiilor specifice funcţiei de conducere respective şi într-o probă scrisă tip grilă privind managementul, comunicarea, resursele umane, capacitatea candidatului de a lua decizii şi de a-şi asuma răspunderea, rezistenţa la stres.

(2) Concursul se organizează de Consiliul Superior al Magistraturii, prin Institutul Naţional al Magistraturii, potrivit potrivit dispoziţiilor prezentei legi şi regulamentului aprobat prin hotărâre a Plenului Consiliului Superior al Magistraturii, care se publică în Monitorul Oficial al României, Partea I.

(3) Organizarea concursurilor pentru ocuparea posturilor de inspector-şef şi inspector-şef adjunct se anunţă cu cel puţin 3 luni înaintea datei acestora.

(4) Mandatul inspectorului-şef şi al inspectorului-şef adjunct este de 4 ani şi poate fi înnoit o singură dată, cu respectarea prevederilor alin. (1). Mandatul de inspector judiciar se prelungeşte de drept până la expirarea mandatului de inspector-şef sau inspector-şef adjunct.

(5) În caz de încetare a mandatului funcţiilor de conducere prevăzute la alin. (1) anterior expirării duratei acestuia sau în orice situaţie de vacanţă a acestor funcţii, interimatul se asigură prin delegarea de către Plenul Consiliului Superior al Magistraturii a unor inspectori judiciari care îndeplinesc condiţiile pentru ocuparea funcţiilor respective. În situţia în care Plenul Consiliului Superior al Magistraturii nu poate decide asupra persoanei care va exercita interimatul, din orice motiv, inclusiv balotaj, interimatul se asigură prin tragere la sorți, de oricare din inspectorii judiciari în funcţie care îndeplinesc condițiile legale.

**Art.68 -** (1) Verificarea îndeplinirii de către candidaţii înscrişi la concursurile prevăzute la art. 67 a condiţiilor prevăzute de lege se realizează de comisia de organizare a concursului. Candidaţii respinşi în urma verificării pot formula contestaţii în termen de 48 de ore de la publicarea listei cu rezultatele verificării. Plenul Consiliului Superior al Magistraturii se pronunţă asupra contestaţiilor formulate în termen de cel mult 3 zile şi validează lista definitivă a candidaţilor.

(2) Comisia pentru proba constând în prezentarea proiectului referitor la exercitarea atribuţiilor specifice funcţiei de inspector-şef şi inspector - şef adjunct este compusă din: 2 judecători al Înaltei Curţi de Casaţie şi Justiţie desemnaţi de colegiul de conducere al instanţei, 2 procurori de la Parchetul de pe lângă Înalta Curte de Casaţie şi Justiţie desemnaţi de colegiul de conducere al parchetului, un specialist în management, comunicare şi resurse umane desemnat de Consiliul ştiinţific al Institutului Naţional al Magistraturii şi un psiholog cu vot consultativ.

(3) Comisia pentru proba scrisă tip grilă în cazul concursurilor pentru ocuparea funcţiilor de inspector-şef sau de inspector - şef adjunct este alcătuită din: un judecător al Înaltei Curţi de Casaţie şi Justiţie desemnat de colegiul de conducere al instanţei, un procuror de la Parchetul de pe lângă Înalta Curte de Casaţie şi Justiţie desemnat de colegiul de conducere al parchetului şi un specialist în management, comunicare şi resurse umane desemnat de Consiliul ştiinţific al Institutului Naţional al Magistraturii. Comisia pentru proba scrisă tip grilă elaborează subiectele de concurs, precum și baremul de evaluare și notare și stabilește bibliografía de concurs, precum și timpul necesar pentru formularea răspunsurilor la întrebările din testul-grilă.

(4) Comisia de soluţionare a contestaţiilor pentru proba scrisă tip grilă are componenţa prevăzută la alin. (3).

(5) Pentru fiecare comisie de concurs sunt desemnaţi şi supleanţi, în modalităţile prevăzute la alin. (2) şi (3). Preşedinţii comisiilor de concurs sunt desemnaţi cu votul majorităţii membrilor comisiei.

(6) Nu pot fi numite în comisiile de concurs persoanele care au soţul sau soţia, rude ori afini până la gradul al patrulea inclusiv în rândul candidaţilor.

 (7) În cadrul probei constând în prezentarea proiectului referitor la exercitarea atribuţiilor specifice funcţiei se susţine proiectul privind exercitarea atribuţiilor specifice funcţiei de conducere pentru care persoana candidează, se verifică aptitudinile manageriale şi de comunicare ale candidatului şi se evaluează aspectele legate de modul în care candidatul se raportează la valorile funcţiei pentru care candidează.

 (8) Pentru fiecare probă de concurs se acordă o notă de de la 1 la 10. Evaluarea şi notarea lucrărilor la proba scrisă tip grilă se realizează prin procesare electronică. Nota pentru proba constând în prezentarea proiectului referitor la exercitarea atribuţiilor specifice funcţiei de inspector-şef şi inspector - şef adjunct reprezintă media aritmetică a notelor acordate de fiecare membru al comisiei. Rezultatul probei constând în prezentarea proiectului referitor la exercitarea atribuţiilor specifice funcţiei de conducere este definitiv şi nu poate fi contestat. Nota finală acordată candidaţilor se constituie din media aritmetică a notelor obţinute la fiecare probă. Pentru a ocupa funcţia de inspector-şef sau inspector-şef adjunct, candidatul trebuie să obţină cel puţin nota finală 7, şi nu mai puţin de nota 6 la fiecare probă de concurs.

(9) Pentru proba scrisă tip grilă, baremul de evaluare și notare şi timpul recomandat pentru rezolvare se transmit candidaţilor odată cu subiectele și se se publică pe pagina de internet ale Institutului Naţional al Magistraturii după încheierea probei.

(10) Candidaţii pot formula contestaţii la baremul de evaluare și notare şi contestaţii împotriva rezultatelor obţinute la proba scrisă, în termen de 48 de ore de la afişarea rezultatelor pe pagina de internet a Institutului Național al Magistraturii; contestațiile se soluţionează de comisia de soluţionare a contestaţiilor pentru proba scrisă tip grilă. Baremul stabilit în urma soluţionării contestaţiilor se publică pe pagina de internet a Institutului Naţional al Magistraturii.

 (11) În situaţia în care, în urma soluţionării contestaţiilor la barem, se anulează una sau mai multe întrebări din testul-grilă, punctajul corespunzător întrebărilor anulate se acordă tuturor candidaţilor.

 (12) În ipoteza în care, în urma soluţionării contestaţiilor la barem, se apreciază că răspunsul indicat ca fiind corect în baremul iniţial nu este singurul răspuns corect, baremul definitiv va cuprinde atât punctajul corespunzător variantei de răspuns stabilite de comisia de elaborare a subiectelor în baremul iniţial, cât şi punctajul corespunzător variantei de răspuns stabilite de comisia de contestaţii.

 (13) În situaţia în care, în urma soluţionării contestaţiilor la barem, se apreciază că răspunsul corect la una dintre întrebări este în mod evident altul decât cel indicat în barem, fără a fi incidente dispoziţiile alin. (12), se corectează baremul şi se va acorda punctajul corespunzător întrebării respective numai candidaţilor care au indicat răspunsul corect stabilit prin baremul definitiv.

(14) Rezultatele concursului pentru numirea în funcţiile de conducere prevăzute la alin. (1) sunt supuse validării Plenului Consiliului Superior al Magistraturii.

(15) Plenul Consiliului Superior al Magistraturii poate invalida concursul total sau parţial, în cazul nerespectării dispoziţiilor care reglementează desfăşurarea acestuia sau în caz de fraudă dovedită. În situaţia în care invalidează în tot concursul, prin aceeaşi hotărâre Plenul va dispune declanşarea unei noi proceduri de concurs. În cazul invalidării parţiale, prin hotărârea Plenului se indică proba de concurs care urmează a fi reluată.

(16) În cazul în care validează concursul, Plenul Consiliului Superior al Magistraturii numeşte în funcţiile de conducere prevăzute la alin. (1) pe candidatul care a obţinut cea mai mare notă. La punctaje egale, Plenul numeşte în funcţiile de conducere unul dintre candidaţi, având în vedere următoarele criterii: vechimea cea mai mare în funcţia de inspector judiciar, vechimea cea mai mare în funcţia de judecător sau procuror, experienţa managerială anterioară.

**Art.69 -** (1) Directorul Direcţiei de inspecţie pentru judecători şi directorul Direcţiei de inspecţie pentru procurori sunt numiţi de inspectorul-şef dintre inspectorii judiciari în funcţie cu o vechime de cel puţin 2 ani în funcţia de inspector judiciar, în urma unui concurs organizat de Inspecţia Judiciară, potrivit dispozițiilor prezentei legi și regulamentului aprobat de colegiul de conducere la propunerea inspectorului-șef.

(2) Dispoziţiile art. 67 alin. (3)-(4) şi art. 68 sunt aplicabile în mod corespunzător.

(3) În caz de încetare a mandatului funcţiilor de conducere prevăzute la alin. (1) anterior expirării duratei acestuia sau în orice situaţie de vacanţă a acestor funcţii, interimatul se asigură prin delegarea în funcţiile de conducere, de către inspectorul – şef, a unor inspectori judiciari care îndeplinesc condiţiile prevăzute de lege.

**Art.70 -** (1) Inspectorului-şef şi inspectorul - şef adjunct sunt revocaţi din funcţie de Plenul Consiliului Superior al Magistraturii, la solicitarea motivată a cel puţin 5 membri ai Consiliului Superior al Magistraturii sau la solicitarea motivată a Adunării generale a inspectorilor judiciari, pentru neîndeplinirea sau îndeplinirea necorespunzătoare a atribuţiilor manageriale privind organizarea eficientă, comportamentul şi comunicarea, asumarea responsabilităţilor şi aptitudinile manageriale.

(2) În urma propunerii de revocare, Plenul Consiliului Superior al Magistraturii, în cel mult 7 zile de la înregistrarea solicitării, efectuează demersurile necesare pentru desemnarea unei comisii alcătuită din 2 judecători al Înaltei Curţi de Casaţie şi Justiţie, desemnaţi de colegiul de conducere al instanţei, 2 procurori de la Parchetul de pe lângă Înalta Curte de Casaţie şi Justiţie, desemnaţi de colegiul de conducere al parchetului şi un specialist în management, comunicare şi resurse umane desemnat de Consiliul ştiinţific al Institutului Naţional al Magistraturii. Comisia verifică modul de exercitare a atribuţiilor manageriale specifice funcţiei pentru care s-a solicitat revocarea şi va întocmi un raport pe care îl va înainta Plenului Consiliului Superior al Magistraturii.

(3) Plenul Consiliului Superior al Magistraturii, în urma analizării raportului prevăzut la alin. (2), se pronunţă asupra revocării din funcţie prin hotărâre motivată, în termen de cel mult 15 zile calendaristice de la data înregistrării raportului la Consiliul Superior al Magistraturii. În situația neadoptării în termen a hotărârii din cauză de balotaj sau lipsă de cvorum, cererea de revocare se socotește respinsă.

(4) La verificarea organizării eficiente a activităţii vor fi avute în vedere următoarele criterii: folosirea adecvată a resurselor umane şi materiale, evaluarea necesităţilor, gestionarea situaţiilor de criză, raportul resurse investite - rezultate obţinute, gestionarea informaţiilor şi repartizarea sarcinilor în cadrul instituţiei.

(5) La verificarea comportamentului şi comunicării vor fi avute în vedere comportamentul şi comunicarea cu persoanele implicate în procedurile de inspecţie, cu personalul instituţiei, alte instituţii, mass-media, asigurarea accesului la informaţiile de interes public din cadrul instituţiei şi transparenţa actului de conducere.

(6) La verificarea asumării responsabilităţii vor fi avute în vedere îndeplinirea atribuţiilor prevăzute de lege şi regulamente, precum şi respectarea principiului distribuirii aleatorii a lucrărilor de inspecţie.

(7) La verificarea aptitudinilor manageriale vor fi avute în vedere capacitatea de organizare, capacitatea rapidă de decizie, rezistenţa la stres, autoperfecţionarea, capacitatea de analiză, sinteză, previziune, strategie şi planificare pe termen scurt, mediu şi lung, iniţiativă şi capacitatea de adaptare rapidă.

(8) Hotărârea prin care s-a dispus revocarea din funcţiile prevăzute la alin. (1) se motivează în cel mult 7 zile de la pronunţare şi poate fi atacată cu contestaţie, în termen de 5 zile de la comunicare. Judecata contestaţiei este de competenţa Secţiei de contencios administrativ şi fiscal a Înaltei Curţi de Casaţie şi Justiţie şi se soluţionează în cel mult 30 zile de la data înregistrării acesteia la Înalta Curte de Casaţie şi Justiţie.

(9) Plenul Consiliului Superior al Magistraturii are obligaţia să delege un alt inspector judiciar care îndeplineşte condiţiile legale, pe durata interimatului funcţiei pentru care s-a dispus revocarea, până la data pronunţării hotărârii Înaltei Curţi de Casaţie şi Justiţie prin care s-a dispus repunerea în funcţie sau, după caz, până la ocuparea funcţiei prin concurs, cu respectarea dispoziţiilor art. 67 alin. (5).

**Art.71 -** (1) Directorii direcţiilor de inspecţie sunt revocaţi din funcţie de inspectorul-şef pentru neîndeplinirea sau îndeplinirea necorespunzătoare a atribuţiilor manageriale privind organizarea eficientă, comportamentul şi comunicarea, asumarea responsabilităţilor şi aptitudinile manageriale. În vederea revocării, inspectorul-şef efectuează demersurile necesare pentru desemnarea unei comisii alcătuită din 2 judecători ai Înaltei Curţi de Casaţie şi Justiţie, desemnaţi de colegiul de conducere al instanţei, 2 procurori de la Parchetul de pe lângă Înalta Curte de Casaţie şi Justiţie, desemnaţi de colegiul de conducere al parchetului şi un specialist în management, comunicare şi resurse umane desemnat de Consiliul ştiinţific al Institutului Naţional al Magistraturii. Comisia verifică modul de exercitare a atribuţiilor manageriale specifice funcţiei pentru care s-a solicitat revocarea şi va întocmi un raport pe care îl va înainta inspectorului-şef. Raportul cuprinde o analiză detaliată a motivelor de revocare cuprinse în sesizarea inspectorului-şef, şi, în funcţie de concluziile analizei, o propunere motivată de revocare din funcţie sau, după caz, de menţinere în funcţie atunci când nu sunt întrunite condiţiile prevăzute de lege pentru revocare din funcţie.

(3) Inspectorul-şef, în urma analizării raportului prevăzut la alin. (1), se pronunţă asupra revocării din funcţie prin ordin motivat, în termen de cel mult 15 zile calendaristice de la data primirii raportului.

(3) Dispoziţiile art. 70 alin. (4)-(8) sunt aplicabile în mod corepunzător.

**Art.72 -** (1) Inspectorul-şef al Inspecţiei Judiciare îndeplineşte, în principal, următoarele atribuţii:

a) exercită funcţia de conducere, organizare, coordonare şi control la nivelul Inspecţiei Judiciare şi răspunde pentru activitatea acesteia;

b) reprezintă Inspecţia Judiciară în relaţiile cu instituţiile din cadrul Autorităţii Judecătoreşti şi alte instituţii şi autorităţi interne sau internaţionale;

c) prezintă anual, în faţa Plenului Consiliului Superior al Magistraturii, raportul de activitate pentru anul anterior;

d) exercită atribuţiile legale ce îi revin în calitate de ordonator de credite;

e) convoacă şi prezidează Adunarea generală a inspectorilor judiciari şi Colegiul de conducere al Inspecţiei Judiciare, în condiţiile legii;

f) ia măsuri pentru repartizarea aleatorie a dosarelor în cadrul Inspecţiei Judiciare şi răspunde de aceasta;

g) stabileşte anual sau ori de câte ori se impune, domeniile specifice de activitate cu privire la care se exercită controalele Inspecției Judiciare, după consultarea inspectorilor judiciari;

h) propune colegiului de conducere componența echipelor de control, în domeniile prevăzute la lit. g);

i) numeşte, în condiţiile legii, inspectorii judiciari şi celelalte categorii de personal din cadrul Inspecţiei Judiciare, dispune modificarea, suspendarea şi încetarea raporturilor de muncă sau de serviciu ale acestora;

j) stabileşte atribuţiile şi sarcinile individuale ale personalului, urmărind repartizarea echilibrată a acestora;

k) evaluează, în condiţiile legii, personalul Inspecţiei Judiciare;

l) verifică, aprobă, confirmă sau avizează rezoluţiile, rapoartele şi celelalte acte întocmite de inspectorii judiciari;

m) ia măsuri pentru repartizarea aleatorie a dosarelor în cadrul Inspecţiei Judiciare şi răspunde de aceasta;

n) îndeplineşte orice alte atribuţii prevăzute de lege sau de regulamente.

**Art.73 -** Inspectorul-şef adjunct îndeplineşte, în principal, următoarele atribuţii:

a) coordonează activitatea personalului Inspecţiei Judiciare, altul decât inspectorii judiciari;

b) coordonează activitatea de protecţie şi securitate a muncii;

c) coordonează formarea profesională a inspectorilor judiciari şi activitatea de unificare a practicii la nivelul Inspecţiei Judiciare;

d) ajută inspectorul-şef în activitatea de verificare, aprobare, confirmare sau avizare a rezoluţiilor, rapoartelor şi celorlalte acte întocmite de inspectorii judiciari;

e) este înlocuitorul de drept al inspectorului-şef, asigurând îndeplinirea atribuţiilor prevăzute la art. 72 în caz de absenţă sau de imposibilitate de exercitare a acestora de către inspectorul-şef;

f) exercită orice alte atribuţii prevăzute de lege, regulamente sau delegate de inspectorul-şef.

**Art.74 -** Directorii Direcţiei de inspecţie pentru judecători şi Direcţiei de inspecţie pentru procurori îndeplinesc, în principal, următoarele atribuţii:

a) exercită funcţia de conducere, organizare, coordonare şi control la nivelul direcţiei pe care o conduc şi răspund pentru activitatea acesteia;

b) organizează şi coordonează activitatea de repartizare aleatorie a lucrărilor de inspecţie la nivelul direcţiei pe care o conduc şi răspund pentru aceasta;

c) organizează activitatea de formare profesională a inspectorilor judiciari şi activitatea de unificare a practicii la nivelul direcţiei;

d) propun colegiului de conducere, după consultarea inspectorilor direcţiei, componenţa echipelor de inspectori şi a altor echipe pentru efectuarea lucrărilor de inspecţie sau altor tipuri de lucrări, altele decât cele de control;

e) propun inspectorului-şef, după consultarea inspectorilor direcţiei, componenţa echipelor de control şi domeniile specifice de activitate în care să se desfăşoare controalele;

f) propun colegiului de conducere desemnarea inspectorilor care să îndeplinească şi alte atribuţii decât cele de inspecţie;

g) urmăresc repartizarea echilibrată a atribuţiilor către inspectori şi celălalt personal al direcţiei pe care o conduc;

h) verifică şi, după caz, avizează sau aprobă rezoluţiile, rapoartele sau celelalte acte întocmite de inspectorii judiciari de la nivelul direcţiei pe care o conduc;

i) urmăresc respectarea termenelor prevăzute de lege sau regulamente pentru efectuarea lucrărilor de inspecţie şi a altor lucrări cu caracter administrativ de la nivelul direcţiei;

j) îndeplinesc orice alte atribuţii prevăzute de lege sau de regulamente sau delegate de inspectorul-şef al Inspecţiei Judiciare.

**Art.75 -** (1) În cadrul Inspecției Judiciare funcționează colegiul de conducere, care hotărăște cu privire la problemele generale de conducere ale instituției.

(2) Colegiul de conducere al Inspecției Judiciare este constituit din inspectorul-şef, inspectorul - şef adjunct, directorul Direcţiei de inspecţie pentru judecători, directorul Direcţiei de inspecţie pentru procurori, un inspector judiciar judecător şi un inspector inspector judiciar procuror aleşi de Adunarea generală a inspectorilor judiciari pentru o durată de 3 ani. Când se dezbat probleme economico-financiare şi administrative, la şedinţele colegiului participă şi managerul economic, care are vot consultativ. La şedinţele colegiului pot fi invitaţi, în funcţie de problemele de pe ordinea de zi, inspectori judiciari sau alte categorii de personal.

(3) Colegiul de conducere al Inspecţiei Judiciare are următoarele atribuţii:

a) aprobă, la propunerea inspectorului-şef, Regulamentul de organizare şi funcţionare a Inspecţiei Judiciare şi Regulamentul de organizare și desfășurare a concursului pentru numirea în funcție a inspectorilor judiciari, precum şi modificările și completările la acestea;

b) aprobă, la propunerea inspectorului-șef și celelalte regulamente prevăzute de lege, precum şi modificările și completările la acestea;

c) aprobă proiectul de buget al Inspecţiei Judiciare;

d) aprobă, la începutul anului sau ori de câte ori este necesar, propunerile directorilor direcţiilor de inspecţie privind constituirea echipelor de inspectori pentru efectuarea lucrărilor de inspecție sau altor tipuri de lucrări şi modificarea componenţei acestora, precum şi propunerile inspectorului-şef privind componenţa echipelor de control şi modificările la acestea;

e) aprobă propunerile directorilor direcţiilor de inspecţie sau, după caz, ale inspectorului-şef privind delegarea unor atribuţii suplimentare celor din lucrările de inspecţie, către inspectorii judiciari sau celelalte categorii de personal;

f) aprobă, la propunerea inspectorului-şef, procedurile operaţionale întocmite la nivelul Inspecţiei Judiciare;

g) convoacă Adunarea generală a inspectorilor judiciari, în condiţiile legii;

h) îndeplineşte alte atribuţii prevăzute de lege sau de Regulamentul de organizare şi funcţionare a Inspecţiei Judiciare.

(3) Colegiul de conducere poate fi convocat de inspectorul-şef sau, în lipsa acestuia, de inspectorul-şef adjunct şi este prezidat de inspectorul-şef sau, în lipsa acestuia, de inspectorul-şef adjunct. Colegiul de conducere poate fi convocat şi de cel puţin trei dintre membrii săi, în acest caz fiind prezidat de unul dintre membrii aleşi, desemnat cu majoritatea membrilor prezenţi.

(4) Colegiul de conducere se întruneşte lunar, sau ori de câte ori este necesar. Colegiul este legal constituit în prezenţa a patru dintre membrii săi. Colegiul de conducere adoptă hotărâri cu votul majorității membrilor săi. Votul inspectorului-şef este decisiv în caz de paritate de voturi.

**Art.76 -** (1) La nivelul Inspecției Judiciare se organizează semestrial sau ori de câte ori este necesar, adunarea generală a inspectorilor judiciari.

(2) Adunarea generală a inspectorilor judiciari este constituită din inspectorii judiciari judecători şi inspectorii judiciari procurori în funcţie şi are următoarele atribuţii:

a) dezbate proiectul de buget al Inspecţiei Judiciare;

b) aprobă raportul anual de activitate al Inspecţiei Judiciare;

c) emite puncte de vedere, la solicitarea a o treime din numărul inspectorilor judiciari în funcţie, inspectorului-şef sau Consiliului Superior al Magistraturii;

d) aprobă difuzarea în media sau transmiterea către autorităţi sau instituţii a unor luări de poziţie, scrisori deschise, drept la replică sau comunicate de presă, care prin natura sau conţinutul lor au impact cu privire la activitatea în ansamblu sau imaginea Inspecţiei Judiciare;

e) alege şi revocă membrii colegiului de conducere;

f) alege şi revocă membrii şi membrii supleanţi ai comisiilor de evaluare a activităţii profesionale a inspectorilor judiciari;

g) iniţiază procedura de revocare a inspectorului-şef şi a inspectorului-şef adjunct;

h) desemnează inspectorii judiciari şi celelalte categorii de personal care reprezintă Inspecţia Judiciară în misiuni interne sau internaţionale;

i) dezbate planul anual al domeniilor specifice de activitate în care urmează să se efectueze controalele şi modificările ori completările acestuia;

j) dezbate probleme de drept şi emite hotărâri în vederea unificării practicilor administrative şi a interpretării unitare a dispoziţiilor legale la nivelul Inspecţiei Judiciare;

k) îndeplineşte alte atribuţii prevăzute de lege sau regulamente.

(3) Adunarea generală a inspectorilor judiciari se convoacă de inspectorul-şef semestrial sau ori de câte ori este necesar. Adunarea generală poate fi convocată, în lipsa inspectorului-şef, în ordine, de inspectorul-şef adjunct, directorul Direcţiei de inspecţie pentru judecători, directorul Direcţiei de inspecţie pentru procurori. Adunarea generală poate fi convocată şi de o treime din numărul inspectorilor judiciari în funcţie sau de colegiul de conducere.

(4) Adunarea generală a inspectorilor judiciari este prezidată de inspectorul-şef sau, în lipsa acestuia, în ordine, de inspectorul-şef adjunct, directorul Direcţiei de inspecţie pentru judecători, directorul Direcţiei de inspecţie pentru procurori sau de inspectorul cu cea mai mare vechime în cadrul Inspecției Judiciare prezent la ședință.

(5) Adunarea generală a inspectorilor judiciari este legal constituită în prezenţa a jumătate plus unu din numărul inspectorilor judiciari în funcţie şi adoptă hotărâri cu votul majorităţii membrilor prezenţi.

**Art.77 -** (1) Inspectorii judiciari sunt numiţi în funcţie de inspectorul-şef, în urma unui concurs organizat de Inspecţia Judiciară. Pot participa la concurs judecătorii şi procurorii în funcţie care:

a) au cel puţin grad de tribunal/parchet de pe lângă tribunal şi o vechime în funcţia de judecător, respectiv de procuror, în funcţie de direcţia pentru care candidează, de cel puţin 10 ani;

b) nu au fost niciodată sancţionaţi disciplinar sau pentru încălcarea normelor Codului deontologic;

c) au avut calificativul „foarte bine” la ultima evaluare.

(2) Îndeplinirea condiţiilor prevăzute la alin. (1) se constată de comisia de organizare a concursului. Dispoziţiile art. 68 alin. (1) se aplică în mod corespunzător.

(3) Concursul constă în susţinerea unui interviu şi a unei probe scrise tip grilă, iar tematica de concurs include legile, regulamentele şi orice alte reglementări specifice Inspecţiei Judiciare, precum şi jurisprudenţa în materie disciplinară şi în celelalte materii de competenţa Inspecţiei Judiciare şi legile, regulamentele, orice alte reglementări în materia organizării şi funcţionării instanţelor, respectiv parchetelor, în funcţie de direcţia de inspecţie pentru care se înscriu candidaţii.

(4) În cadrul probei interviului, comisia de concurs evaluează aspecte referitoare la conduita profesională, integritatea şi conduita morală şi profesională a candidatului, pe baza raportului întocmit de Inspecţia Judiciară cu privire la aceste aspecte şi a răspunsurilor la întrebările adresate de membrii comisiei, în baza acestui raport.

(5) Raportul prevăzut la alin. (4) va analiza: conduita candidatului în raporturile de serviciu şi în afara raporturilor de serviciu, calitatea lucrărilor întocmite de candidat, aspecte legate de respectarea regimului interdicţiilor şi incompatibilităţilor, orice alte aspecte relevante referitoare la conduita şi activitatea candidatului.

(6) Comisia pentru proba interviului are componenţa prevăzută la art. 68 alin. (2). Rezultatul probei interviului este definitiv şi nu poate fi contestat.

(7) Comisia pentru proba scrisă a concursului prevăzut la alin. (1) este compusă din: un formator desemnat de Consiliul ştiințific al Institutul Naţional al Magistraturii, un judecător al Înaltei Curţi de Casaţie şi Justiţie desemnat de colegiul de conducere al instanţei, un procuror de la Parchetul de pe lângă Înalta Curte de Casaţie şi Justiţie desemnat de colegiul de conducere al parchetului.

(8) Comisia pentru soluţionarea contestaţiilor la proba scrisă a concursului are componenţa de la alin. (7).

(9) Dispoziţiile art. 68 alin. (5), (6) și (8)-(11) se aplică în mod corespunzător.

(10) După validarea concursului, inspectorul-şef numeşte în funcţia de inspector judiciar candidaţii, în ordinea descrescătoare a notelor finale obţinute şi în limita locurilor scoase la concurs. În caz de egalitate de punctaj clasificarea candidaţilor se face, în ordine, după următoarele criterii: vechimea cea mai mare în funcţia de judecător sau procuror, deţinerea titlului de doctor în drept, punctajul cel mai mare obţinut la proba interviului, punctajul cel mai mare obţinut la proba scrisă.

(11) Organizarea concursurilor pentru ocuparea posturilor de inspector judiciar în cadrul Inspecţiei Judiciare şi posturile care se scot la concurs se anunţă cu cel puţin 3 luni înaintea datei concursului. Concursul se organizează cu cel puţin 3 luni înainte de data expirării mandatului de inspector judiciar.

(12) În cazul în care concursul pentru numirea în funcţie a inspectorilor judiciari nu s-a finalizat, indiferent de motiv, până la expirarea mandatului inspectorilor judiciari care candidează pentru un nou mandat, Plenul Consiliului Superior al Magistraturii dispune delegarea inspectorului judiciar al cărui mandat a expirat pe funcţia ocupată, cu acordul acestuia, până la data ocupării postului prin concurs.

(13) Mandatul inspectorilor judiciari este de 6 ani şi poate fi reînnoit în condițiile prezentului articol.

**Art.78 -** (1) Inspectorii judiciari au, în principal, următoarele atribuţii:

a) în materie disciplinară, dispun și efectuează cercetarea prealabilă în vederea exercitării acțiunii disciplinare față de judecători, procurori, inclusiv față de cei care sunt membri ai Consiliului Superior al Magistraturii, în condițiile prezentei legi;

b) efectuează verificări la instanțele de judecată în legătură cu respectarea normelor procedurale privind primirea cererilor, repartizarea aleatorie a dosarelor, stabilirea termenelor, continuitatea completului de judecată, pronunțarea, redactarea și comunicarea hotărârilor, înaintarea dosarelor la instanțele competente, punerea în executare a hotărârilor penale și civile și informează Secția pentru judecători a Consiliului Superior al Magistraturii, formulând propuneri adecvate;

c) efectuează verificări la parchete în legătură cu respectarea normelor procedurale privind primirea și înregistrarea lucrărilor, repartizarea dosarelor pe criterii obiective, continuitatea în lucrările repartizate și independența procurorilor, respectarea termenelor, redactarea și comunicarea actelor procedurale și informează Secția pentru procurori a Consiliului Superior al Magistraturii, formulând propuneri adecvate;

d) verifică eficiența managerială și modul de îndeplinire a atribuțiilor ce decurg din legi și regulamente pentru asigurarea bunei funcționări a instanței și a parchetului, a calității corespunzătoare a serviciului, semnalează deficiențele constatate și formulează propuneri corespunzătoare pentru înlăturarea acestora, pe care le prezintă secției corespunzătoare;

e) verifică sesizările adresate Inspecției Judiciare sau se sesizează din oficiu în legătură cu activitatea sau conduita necorespunzătoare a judecătorilor, procurorilor, inclusiv a celor care sunt membri ai Consiliului Superior al Magistraturii, ori în legătură cu încălcarea obligațiilor profesionale ale acestora;

f) efectuează, la solicitarea Consiliului Superior al Magistraturii, verificări privind condiția bunei reputații, pentru judecătorii și procurorii în funcție;

g) efectuează verificările dispuse de Plenul Consiliului Superior al Magistraturii pentru soluționarea cererilor privind apărarea reputației profesionale și a independenței judecătorilor; prezintă Plenului Consiliului Superior al Magistraturii raportul cuprinzând rezultatul verificărilor;

h) efectuează orice alte verificări sau controale dispuse de Plenul Consiliului Superior al Magistraturii, secțiile Consiliului Superior al Magistraturii sau de inspectorul-șef al Inspecției Judiciare, în condițiile legii.

(2) Atribuțiile prevăzute la alin. (1) lit. b), c) și d) se efectuează din oficiu sau la solicitarea Plenului Consiliului Superior al Magistraturii ori a secțiilor Consiliului Superior al Magistraturii.

(3) Inspectorii judiciari îşi desfăşoară activitatea în mod independent şi imparţial.

(4) Inspectorii judiciari nu pot efectua cercetarea prealabilă sau orice alte lucrări care privesc judecătorii sau procurorii din cadrul instanţelor ori parchetelor unde inspectorul a funcţionat anterior numirii în funcţie. În acest caz, dosarul se repartizează altui inspector judiciar, în mod aleatoriu, cu respectarea dispozițiilor art. 79.

**Art.79 -** (1) Modul de repartizare a sesizărilor și dosarelor disciplinare către inspectorii judiciari se face cu respectarea principiului repartizării aleatorii.

(2) Redistribuirea lucrărilor repartizate aleatoriu inspectorilor judiciari se poate face numai în următoarele cazuri, cu aplicarea alin. (1):

a) imposibilitate de exercitare a atribuțiilor timp de cel puțin 20 de zile;

b) solicitare motivată a inspectorului judiciar căruia i-a fost repartizată lucrarea;

c) suspendarea din activitate, în condițiile legii;

d) ori de câte ori, față de calitatea persoanei cercetate, imparțialitatea cercetării prealabile ar putea fi afectată;

e) conflict de interese.

(3) Actele, documentele sau orice alte informații solicitate de Inspecția Judiciară ori care sunt necesare pentru desfășurarea cercetării prelabile se transmit direct Inspecției Judiciare.

(4) Inspectorii judiciari pot solicita, în condițiile legii, inclusiv conducătorilor instanțelor sau parchetelor, orice informații, date, documente sau pot face orice verificări pe care le consideră necesare în vederea efectuării cercetării prealabile ori a exercitării celorlalte atribuții prevăzute de lege sau regulamente.

(5) Actele, documentele sau orice alte informații care se află pe rolul Inspecției Judiciare au caracter confidențial, cu excepția celor care constituie, potrivit legii, informații de interes public.

**Art.80 -** La sesizarea Plenului Consiliului Superior al Magistraturii, în cazurile și termenele prevăzute de lege, Inspecția Judiciară efectuează verificări în vederea evaluării dacă eroarea judiciară cauzată de judecător sau procuror este urmarea exercitării funcţiei de către judecător sau procuror cu rea-credinţă sau gravă neglijenţă.

**Art.81 -** (1) În exercitarea atribuțiilor lor prevăzute la art. 78, cu excepția celor referitoare la efectuarea cercetării prealabile, inspectorii judiciari întocmesc rapoarte de inspecție pe care le aduc la cunoștința instanțelor/parchetelor supuse verificărilor, în vederea formulării de obiecții.

(2) Raportul de inspecție prevăzut la alin. (1), împreună cu obiecțiile formulate, se înaintează secției corespunzătoare a Consiliului Superior al Magistraturii, care stabilește măsurile ce se impun pentru remedierea situației.

(3) În situația în care apreciază că obiecțiile sunt întemeiate, secția Consiliului Superior al Magistraturii poate dispune, în scris și motivat, retrimiterea raportului în vederea completării verificărilor, cu indicarea în mod expres a aspectelor ce trebuie completate.

**Art.82 -** (1) Verificarea sesizărilor referitoare la buna reputație a judecătorilor și procurorilor în funcție se face de către Inspecția Judiciară, din oficiu sau la solicitarea oricărei persoane interesate.

(2) Raportul de inspecție întocmit în urma verificărilor privind buna reputație se comunică magistratului care face obiectul sesizării și persoanei care a înaintat sesizarea, în termen de 15 zile de la întocmire, în vederea formulării de obiecții.

(3) Raportul de inspecție prevăzut la alin. (2), împreună cu obiecțiile formulate, se înaintează secției corespunzătoare a Consiliului Superior al Magistraturii. Pe baza raportului și a obiecțiilor formulate, secția corespunzătoare adoptă hotărârea privind constatarea îndeplinirii sau a neîndeplinirii de către magistrat a condiției de bună reputație ori, dacă apreciază că obiecțiile sunt întemeiate, dispune, în scris și motivat, retrimiterea raportului în vederea completării verificărilor, cu indicarea în mod expres a aspectelor ce trebuie completate. Hotărârea prin care se constată neîndeplinirea condiției de bună reputație cuprinde și propunerea de eliberare din funcție a magistratului.

(4) Pe parcursul procedurii de verificare și constatare a îndeplinirii condiției de bună reputație, secția corespunzătoare a Consiliului Superior al Magistraturii, din oficiu sau la propunerea inspectorului judiciar, poate dispune suspendarea din funcție a magistratului, până la finalizarea procedurii, dacă exercitarea în continuare a funcției ar putea afecta desfășurarea cu imparțialitate a procedurilor de verificare sau dacă aceste proceduri sunt de natură să aducă atingere gravă prestigiului justiției.

(5) Hotărârea secției prevăzută la alin. (3) poate fi atacată la Plenul Consiliului Superior al Magistraturii în termen de 15 zile de la comunicare. Hotărârea plenului poate fi atacată cu contestație la Secția de contencios administrativ a Înaltei Curți de Casație și Justiție, în același termen; hotărârea instanței este definitivă.

(6) Hotărârea definitivă prin care se constată neîndeplinirea condiției de bună reputație se comunică Președinției României, în vederea emiterii decretului de eliberare din funcție.

**Art.83 -** (1) Pe durata exercitării mandatului de inspector-şef, inspector-şef adjunct, director al direcţiei de inspecţie şi inspector judiciar, judecătorii şi procurorii sunt suspendaţi de drept din funcţiile pe care le ocupă la instanţe şi parchete. Judecătorii şi procurorii cu funcţii de conducere sunt obligaţi să opteze între funcţia de conducere şi cea de inspector judiciar, în termen de 30 de zile de la data dobândirii dreptului de a ocupa în continuare funcţia de inspector judiciar. După cele 30 de zile, postul de conducere sau de inspector judiciar pentru care nu s-a făcut opţiunea devine vacant de drept.

(2) Perioada în care judecătorul sau procurorul este inspector judiciar constituie vechime în funcţia de judecător sau procuror.

(3) Pe durata mandatului, inspectorii judiciari au toate drepturile judecătorilor şi procurorilor, precum şi obligaţiile prevăzute de lege pentru judecători şi procurori. Inspectorii judiciari care au domiciliul în altă localitate decât cea în care se află sediul Inspecţiei Judiciare, beneficiază de drepturile prevăzute de lege pentru judecătorii şi procurorii detaşaţi. Dispoziţiile aplicabile judecătorilor şi procurorilor referitoare la abaterile disciplinare, procedura disciplinară şi sancţiunile disciplinare, se aplică în mod corespunzător inspectorilor judiciari.

(4) Inspectorii judiciari pot participa, pe parcursul mandatului, la concursurile sau procedurile de selecţie în vederea promovării pe loc sau în funcţii de execuţie a magistraţilor. În caz de promovare în funcţii de execuţie, inspectorii pot opta între continuarea mandatului de inspector, cu dobândirea noului grad profesional, şi promovarea efectivă în funcţia de execuţie pentru care au candidat, în termen de 30 de zile de la data validării rezultatelor examenului de promovare.

(5) Salarizarea şi drepturile inspectorilor judiciari se stabilesc în condiţiile legii.

(6) Dispozițiile referitoare la sancțiunile și abaterile disciplinare, precum și procedura disciplinară se aplică în mod corespunzător inspectorilor judiciari.

**Art.84 -** (1) Pentru verificarea îndeplinirii criteriilor de competenţă profesională şi performanţă, inspectorii judiciari sunt supuşi unei evaluări periodice privind eficienţa, calitatea activităţii, integritatea, comunicarea şi participarea la alte activităţi din aria de competenţă, iar directorii direcțiilor de inspecție unei evaluări periodice cu privire la modul de îndeplinire a atribuţiilor manageriale.

(2) Evaluarea activităţii profesionale a inspectorilor judiciari și directorilor direcțiilor de inspecție se face anual de o comisie formată din inspectorul-şef şi 2 membri aleşi de Adunarea generală a inspectorilor judiciari.

(3) Urmare a evaluării se poate acorda unul din următoarele calificative: „foarte bine”, „bine”, „satisfăcător” sau „nesatisfăcător”.

(4) Procedura și indicatorii de evaluare sunt prevăzuți în anexa care face parte integrantă din prezenta lege.

(5) Inspectorii judiciari şi directorii direcţiilor de inspecţie nemulţumiţi de calificativul acordat pot face contestaţie la Plenul Consiliului Superior al Magistraturii, în termen de 30 de zile de la comunicare.

(6) Contestaţia se depune la preşedintele comisiei de evaluare, care, în cursul aceleiaşi zile, o transmite Plenul Consiliului Superior al Magistraturii, împreună cu raportul de evaluare, însoţit de copii ale documentelor avute în vedere la evaluare şi punctul de vedere al comisiei cu privire la contestaţia formulată.

(7) Pentru soluţionarea contestaţiei, Plenul Consiliului Superior al Magistraturii poate cere inspectorului-şef ori inspectorului evaluat orice informaţii pe care le consideră necesare, iar citarea celui evaluat, pentru a fi audiat, este obligatorie.

(8) Hotărârea Plenului poate fi contestată, în termen de 15 zile de la comunicare, la Secţia de contencios administrativ-fiscal a Înaltei Curţi de Casaţie şi Justiţie, fără parcurgerea procedurii plângerii prealabile. Contestaţia suspendă executarea. Hotărârea pronunţată de Secţia de contencios administrativ-fiscal a Înaltei Curţi de Casaţie şi Justiţie este definitivă.

**Art.85 -** Inspectorii judiciari din cadrul Inspecţiei Judiciare sunt revocaţi din funcţie în cazul în care li s-a aplicat o sancţiune disciplinară sau în cazul în care, în urma evaluării, li s-a acordat calificativul „nesatisfăcător” sau de două ori consecutiv calificativul „satisfăcător”.

**Art.86 -** La încetarea mandatului de inspector judiciar, judecătorii şi procurorii revin la instanţa sau parchetul de unde provin sau unde au promovat efectiv, în condiţiile legii, în timpul desfăşurării activităţii în cadrul Inspecţiei Judiciare.

Titlul IV

**Dispoziţii tranzitorii şi finale**

**Art.87 -** (1) Consiliul Superior al Magistraturii funcţionează cu un număr maxim de 304 posturi.

 (2) Numărul maxim de posturi ale Consiliului Superior al Magistraturii poate fi modificat prin hotărâre a Guvernului, la solicitarea argumentată a Consiliului Superior al Magistraturii.

**Art.88 -** Sediul Consiliului Superior al Magistraturii va fi pus la dispoziție de Guvern sau va fi asigurat de Consiliul Superior al Magistraturii din bugetul aprobat potrivit legii.

**Art.89 -** (1) Paza sediului Consiliului Superior al Magistraturii, a bunurilor şi valorilor aparţinând acestuia, supravegherea accesului şi menţinerea ordinii interioare necesare desfăşurării normale a activităţii în acest sediu se asigură, în mod gratuit, de către Jandarmeria Română.

 (2) Magistraţii aleşi membri ai Consiliului Superior al Magistraturii beneficiază de protecţie, conform legii, în condiţiile prevăzute prin protocolul încheiat între preşedintele Consiliului Superior al Magistraturii şi ministrul afacerilor interne.

**Art.90 -** (1) Dispoziţiile prezentei legi privind procedura de numire pentru funcţiile de preşedinte şi vicepreşedinte al Consiliului Superior al Magistraturii nu se aplică preşedintelui şi vicepreşedintelui în funcţie la data intrării în vigoare a acesteia, care îşi continuă mandatele până la data expirării acestora.

(2) Inspectorii judiciari aflaţi în funcţie la data intrării în vigoare a prezentei legii îşi continuă mandatul până la data expirării acestuia, urmând ca procedura prevăzută de prezenta lege pentru ocuparea şi reînvestirea în funcţia de inspector judiciar să se aplice pentru noile numiri.

(3) Dispoziţiile prezentei legi privind durata mandatului şi procedura de numire pentru funcţiile de inspector-şef, inspector-şef adjunct şi director al direcţiei de inspecţie nu se aplică inspectorului-şef, inspectorului-şef adjunct şi directorilor direcţiilor de inspecţie în funcţie la data intrării în vigoare a acesteia, care îşi continuă mandatele până la data expirării acestora.

(4) În termen de 30 de zile de la intrarea în vigoare a prezentei legi, vor fi organizate alegeri pentru colegiul de conducere al Inspecției Judiciare.

**Art.91 -** (1) Pentru următorul mandat al Consiliului Superior al Magistraturii, care urmează celui în curs la data intrării în vigoare a prezentei legi, activitatea Plenului şi a Secţiilor acestuia se va desfăşura în două sesiuni ordinare și sesiuni extraordinare, la nevoie. Sesiunile ordinare se organizează în lunile aprilie – iunie, respectiv septembrie – noiembrie.

 (2) Între sesiuni, membrii Consiliului Superior al Magistraturii care au calitatea de magistrat îşi desfăşoară activitatea la instanţe şi parchete, cu excepţia preşedintelui şi a vicepreşedintelui Consiliului Superior al Magistraturii care au activitate permanentă.

 (3) Până la data prevăzută la alin. (1), prin lege, adoptată cu consultarea prealabilă a instanţelor judecătoreşti, parchetelor, asociaţiilor profesionale ale magistraţilor şi cu avizul Consiliului Superior al Magistraturii, se vor reglementa măsurile necesare în vederea aplicării  dispoziţiilor alin. (1) şi (2).

**Art.92 -** (1) Prezenta lege intră în vigoare la 30 de zile de la data publicării în Monitorul Oficial al României, Partea I.

 (2) În termen de 90 de zile de la intrarea în vigoare a prezentei legi se adoptă sau, după caz, se modifică ori se completează Regulamentele şi actele normative subsecvente care nu sunt în acord cu prezenta lege.

 (3) Până la adoptarea actelor prevăzute de alin. (2), Regulamentele şi actele normative subsecvente rămân în vigoare în măsura în care nu contravin prezentei legi.

 (4) La data intrării în vigoare a prezentei legi se abrogă Legea nr. 317/2004 privind Consiliul Superior al Magistraturii, republicată în Monitorul Oficial al României, Partea I, nr. 628 din 1 septembrie 2012, cu modificările şi completările ulterioare.

 ANEXĂ

**Criteriile şi procedura**

**de evaluare a activităţii profesionale a inspectorilor judiciari**

Capitolul I

**Dispoziţii generale**

**Art.1 -** (1) Evaluarea inspectorilor judiciari cu funcţie de execuţie şi a directorilor direcţiilor de inspecţie are ca obiective stabilirea nivelului de competenţă profesională al acestora, precum şi îmbunătăţirea performanţelor profesionale şi creşterea eficienţei activităţii Inspecţiei Judiciare.

 (2) Procesul de evaluare implică parcurgerea următoarelor etape: evaluarea continuă, autoevaluarea, interviul de evaluare şi acordarea calificativului.

**Art.2 -** (1) Pentru verificarea îndeplinirii standardelor de performanţă profesională, inspectorii judiciari cu funcţie de execuţie sunt supuşi anual unei evaluări, în raport cu următoarele criterii: eficienţa, calitatea activităţii, integritatea, comunicarea şi participarea la alte activităţi din aria de competenţă.

 (2) În cazul directorilor direcţiilor de inspecţie, evaluarea anuală se face cu privire la modul de îndeplinire a atribuţiilor manageriale, în raport cu următoarele criterii: capacitatea de conducere şi organizare, capacitatea de control, capacitatea de coordonare, capacitatea decizională şi asumarea răspunderii, comportamentul şi comunicarea, integritatea.

 (3) Calitatea şi eficienţa activităţii de execuţie a inspectorilor judiciari numiţi în funcţiile de directori ai direcţiilor de inspecţie, în cazul în care a fost desfăşurată şi o astfel de activitate pe parcursul mandatului, este evaluată pe baza indicatorilor prevăzuţi la art. 4 şi 5.

 (4) În situaţia în care inspectorul judiciar este evaluat atât pentru funcţia de execuţie, cât şi pentru funcţia de conducere, în raportul de evaluare se acordă o singură notă la indicatorul "integritate".

**Art.3 -** Indicatorii pentru fiecare criteriu de evaluare sunt stabiliţi în funcţie de specificul activităţii inspectorilor judiciari şi a activităţii manageriale a directorilor direcţiilor de inspecţie, astfel încât să stimuleze dezvoltarea profesională şi să le diferenţieze performanţele profesionale, fără a le afecta independenţa.

Capitolul II

**Indicatorii de evaluare a performanţelor profesionale ale inspectorilor judiciari cu funcţie de execuţie**

Secţiunea 1

**Eficienţa activităţii**

**Art.4 -** (1) Eficienţa activităţii desfăşurate de inspectorii judiciari se apreciază în funcţie de următorii indicatori:

 a) capacitatea de organizare, planificare şi stabilire a priorităţilor în efectuarea lucrărilor repartizate spre soluţionare;

 b) operativitatea soluţionării lucrărilor şi ritmicitatea în gestionarea lucrărilor repartizate;

 c) respectarea termenelor de soluţionare a lucrărilor.

 (2) Indicatorii de evaluare a eficienţei activităţii inspectorilor judiciari se analizează şi se notează prin raportare la volumul de activitate al direcţiei de inspecţie judiciară din care face parte inspectorul judiciar evaluat.

 (3) La analizarea şi notarea indicatorilor prevăzuţi la alin. (1) sunt luate în considerare şi celelalte activităţi desfăşurate de inspectorii judiciari pe baza dispoziţiilor din legi şi regulamente.

Secţiunea a 2-a

**Calitatea activităţii**

**Art.5 -** Calitatea activităţii inspectorilor judiciari se apreciază în funcţie de următorii indicatori:

 a) capacitatea de identificare a problematicii lucrărilor repartizate, caracterul complet al verificărilor şi rigurozitatea în efectuarea acestora;

 b) capacitatea de analiză şi sinteză;

 c) argumentaţia clară şi logică.

Secţiunea a 3-a

**Integritatea**

**Art.6 -** Integritatea inspectorilor judiciari se apreciază în funcţie de următorii indicatori:

 a) respectarea standardelor de conduită stabilite prin lege şi Codul deontologic al judecătorilor şi procurorilor;

 b) imparţialitatea;

 c) uniformitatea practicii individuale în soluţionarea lucrărilor repartizate;

 d) respectarea principiului confidenţialităţii;

 e) loialitatea şi cooperarea loială.

Secţiunea a 4-a

**Comunicarea**

**Art.7 -** Criteriul se apreciază în funcţie de următorii indicatori:

 a) comunicarea cu ceilalţi inspectori judiciari, precum şi cu celălalt personal al Inspecţiei Judiciare;

 b) comunicarea în cadrul echipelor de inspectori judiciari, constituite în vederea efectuării lucrărilor de inspecţie;

 c) comunicarea cu inspectorul-şef, inspectorul-şef adjunct şi directorii direcţiilor de inspecţie;

 d) comunicarea cu judecătorii, procurorii şi magistraţii-asistenţi vizaţi de lucrările repartizate, precum şi cu celelalte persoane cu care vine în contact în realizarea atribuţiilor.

Secţiunea a 5-a

**Participarea la alte activităţi din aria de competenţă**

**Art.8 -** Criteriul se apreciază în funcţie de următorii indicatori:

 a) atitudinea proactivă în raport cu activităţile din ariile de competenţă care au legătură cu exercitarea funcţiei;

 b) preocuparea pentru creşterea performanţei profesionale.

Capitolul III

**Indicatorii de evaluare a activităţii manageriale a directorilor direcţiilor de inspecţie**

Secţiunea 1

**Capacitatea de conducere şi organizare**

**Art.9 -** Capacitatea de conducere şi organizare a directorilor direcţiilor de inspecţie se apreciază în funcţie de următorii indicatori:

 a) capacitatea de organizare, previzionare şi planificare a activităţilor;

 b) repartizarea echilibrată şi echitabilă a atribuţiilor de serviciu;

 c) gestionarea eficientă a resurselor umane, materiale şi financiare, în raport cu atribuţiile legale;

 d) gestionarea informaţiilor;

 e) rezolvarea cu celeritate a lucrărilor specifice activităţii de conducere;

 f) monitorizarea calităţii şi eficienţei activităţii inspectorilor judiciari prin raportare la indicatorii prevăzuţi la art. 4 şi 5.

Secţiunea a 2-a

**Capacitatea de control**

**Art.10 -** Capacitatea de control a directorilor direcţiilor de inspecţie se evaluează în funcţie de următorii indicatori:

 a) capacitatea de identificare şi înlăturare a deficienţelor, prin măsuri adecvate;

 b) gestionarea situaţiilor de criză;

 c) ritmicitatea în efectuarea verificărilor privind activitatea direcţiei pe care o conduce şi modul de îndeplinire a atribuţiilor delegate.

Secţiunea a 3-a

**Capacitatea de coordonare**

**Art.11 -** Capacitatea de coordonare a directorilor direcţiilor de inspecţie se apreciază în funcţie de următorii indicatori:

 a) capacitatea de organizare şi motivare a personalului;

 b) preocuparea pentru unificarea practicilor la nivelul direcţiei pe care o conduce;

 c) aptitudinea de valorificare a potenţialului profesional al personalului din subordine.

Secţiunea a 4-a

**Capacitatea decizională şi asumarea răspunderii**

**Art.12 -** Capacitatea decizională şi de asumare a răspunderii de către directorii direcţiilor de inspecţie se evaluează în funcţie de următorii indicatori:

 a) iniţiativa în luarea deciziilor;

 b) capacitatea de adaptare rapidă;

 c) asumarea măsurilor dispuse şi a efectelor acestora;

 d) disponibilitatea pentru îndeplinirea unor atribuţii suplimentare sau delegate;

 e) rezistenţa la stres.

Secţiunea a 5-a

**Comportamentul şi comunicarea**

**Art.13 -** Comportamentul şi comunicarea directorilor direcţiilor de inspecţie se evaluează în funcţie de următorii indicatori:

 a) comportamentul şi comunicarea cu inspectorul-şef și inspectorul-șef adjunct, cu ceilalţi conducători ai structurilor funcţionale ale Inspecţiei Judiciare, cu inspectorii judiciari şi celălalt personal al Inspecţiei Judiciare, cu alte instituţii şi mass-media;

 b) asigurarea accesului la informaţiile de interes public din cadrul Inspecţiei Judiciare;

 c) transparenţa actului decizional;

 d) obiectivitatea şi imparţialitatea în luarea deciziilor.

Secţiunea a 6-a

**Integritatea**

**Art.14 -** Integritatea directorilor direcţiilor de inspecţie se apreciază în funcţie de indicatorii prevăzuţi la art. 6 lit. a), c), d) şi e).

Capitolul IV

**Comisiile de evaluare**

**Art.15 -** (1) Evaluarea activităţii profesionale a inspectorilor judiciari cu funcţie de execuţie şi a directorilor direcţiilor de inspecţie se realizează de comisii care se compun din inspectorul-şef şi câte doi inspectori judecători sau, după caz, inspectori procurori, în funcţie de calitatea persoanei evaluate. Inspectorul-şef este membru de drept al comisiilor de evaluare, iar inspectorii judecători sau procurori sunt membri aleşi.

 (2) Inspectori judiciari de la fiecare direcţie, care fac parte din comisiile de evaluare, sunt aleşi de adunarea generală a inspectorilor judiciari pe durata unui ciclu de evaluare, cuprins între prima zi a anului calendaristic în care începe procedura de evaluare şi data finalizării acesteia.

 (3) Adunarea generală a inspectorilor judiciari convocată pentru alegerea membrilor comisiilor de evaluare este legal constituită în prezenţa a cel puţin două treimi din inspectorii judiciari în funcţie, iar hotărârile acesteia se iau cu votul majorităţii membrilor prezenţi.

 (4) În adunarea generală a inspectorilor judiciari sunt aleşi, pe durata prevăzută la alin. (2), şi 8 membri supleanţi, câte 4 de la fiecare direcţie de inspecţie. Membrii supleanţi participă la activitatea de evaluare în cazul imposibilităţii de exercitare a atribuţiilor de către membrii aleşi.

 (5) Evaluarea activităţii profesionale a membrilor aleşi ai comisiei de evaluare este realizată de o comisie formată din inspectorul-şef şi membrii supleanţi, în funcţie de calitatea inspectorului judiciar evaluat.

**Art.16 -** (1) Preşedintele comisiei de evaluare este inspectorul-şef al Inspecţiei Judiciare.

 (2) În situaţiile de imposibilitate obiectivă de exercitare a funcţiei de către inspectorul-şef, acesta este înlocuit de drept de către inspectorul-şef adjunct.

 (3) Comisia de evaluare funcţionează cu participarea tuturor membrilor şi hotărăşte cu majoritatea voturilor acestora.

 (4) Culegerea datelor şi informaţiilor necesare evaluării, precum şi constatările preliminare pot fi făcute de oricare dintre membrii comisiei de evaluare.

 (5) În cazul în care un membru ales al comisiei de evaluare se află în imposibilitatea de a exercita atribuţiile de evaluator, din motive obiective, evaluarea se va efectua după înlocuirea acestuia cu membrul supleant. Înlocuirea se realizează în ordinea alfabetică a numelor membrilor supleanţi.

 (6) Există incompatibilitate între membrii comisiei de evaluare şi persoana evaluată în următoarele situaţii:

 a) când unul dintre membrii comisiei de evaluare este soţ, rudă sau afin până la gradul al patrulea inclusiv cu cel evaluat;

 b) când există sau a existat în perioada de 5 ani înainte de evaluare un litigiu între unul dintre membrii comisiei de evaluare şi cel evaluat;

 c) în alte situaţii în care, în mod obiectiv, imparţialitatea membrilor comisiei ar putea fi afectată.

 (7) În situaţiile prevăzute la alin. (6), membrul ales al comisiei de evaluare care este incompatibil este înlocuit de drept cu un membru supleant, prevederile alin. (5) aplicându-se în mod corespunzător, iar inspectorul-şef este înlocuit conform dispoziţiilor alin. (2).

Capitolul V

**Procedura de evaluare**

**Art.17 -** (1) Evaluarea inspectorilor judiciari și a directorilor direcțiilor de inspecție se efectuează anual şi se finalizează, de regulă, în luna martie a anului următor.

 (2) Evaluarea activităţii profesionale a inspectorilor judiciari și a directorilor direcțiilor de inspecție se desfăşoară continuu pe parcursul perioadei de evaluare.

 (3) Etapele procesului de evaluare prevăzute la art. 1 alin. (2) se definesc după cum urmează:

 a) evaluarea continuă constă în culegerea datelor care conţin rezultatele activităţii profesionale a persoanei evaluate, prin raportare la criteriile şi indicatorii de evaluare;

 b) autoevaluarea cuprinde autoanaliza efectuată de persoana evaluată cu privire la activitatea desfăşurată în perioada supusă evaluării, precum şi autoaprecierea realizată prin notarea motivată de către acesta a fiecărui criteriu şi indicator de evaluare;

 c) interviul de evaluare reprezintă discuţia dintre persoana evaluată şi membrii comisiei de evaluare cu privire la aspectele rezultate din evaluarea continuă şi autoevaluare;

 d) acordarea calificativului este etapa finală a procesului de evaluare, în cadrul căreia se efectuează analiza şi notarea motivată de către membrii comisiei de evaluare a fiecărui criteriu şi indicator de evaluare, prin raportul de evaluare.

**Art.18 -** (1) Raportul de evaluare cuprinde descrierea activităţilor desfăşurate de comisia de evaluare, analiza şi nota acordată la fiecare criteriu şi indicator de evaluare, recomandările făcute celui evaluat, precum şi calificativul acordat.

 (2) Fiecare indicator se notează cu note cuprinse între 1 şi 10, iar fiecare notă acordată se motivează făcându-se, dacă este cazul, recomandările necesare.

 (3) Nota acordată la fiecare criteriu de evaluare reprezintă media aritmetică a notelor acordate la indicatorii corespunzători acestui criteriu.

 (4) Calificativul se acordă în funcţie de media aritmetică a notelor obţinute de cel evaluat la fiecare criteriu de evaluare, astfel:

 a) de la 9 inclusiv la 10 - calificativul "Foarte bine";

 b) de la 7 inclusiv la 9 - calificativul "Bine";

 c) de la 5 inclusiv la 7 - calificativul "Satisfăcător";

 d) sub nota 5 - calificativul "Nesatisfăcător".

**Art.19 -** (1) Raportul de evaluare se întocmeşte în 3 exemplare, dintre care unul se comunică celui evaluat, unul se păstrează la Compartimentul pentru resurse umane al Inspecţiei Judiciare, iar unul se comunică Consiliului Superior al Magistraturii pentru a fi ataşat la mapa profesională a persoanei evaluate.

 (2) Persoana evaluată poate formula obiecţiuni cu privire la constatările din cuprinsul raportului de evaluare, precum şi în legătură cu modul de notare şi acordarea calificativului, în termen de 15 zile de la primirea raportului.

 (3) Obiecţiunile se depun la comisia de evaluare, care se pronunţă în termen de 15 zile de la data depunerii.

 (4) Raportul de evaluare se modifică în mod corespunzător în cazul în care obiecţiunile sunt admise.

 (5) Raportul de evaluare modificat sau, după caz, soluţia de respingere a obiecţiilor se comunică persoanei evaluate.